
Parlamentul adoptă prezentul cod.

TITLUL I. DISPOZIŢII GENERALE

Capitolul I

DOMENIUL DE REGLEMENTARE

Articolul 1. Obiectul şi subiectul relaţiilor funciare

(1)  Obiect al relaţiilor funciare sînt terenurile şi drepturile asupra lor.
(2) Terenurile se caracterizează prin suprafaţă, amplasament, hotare, destinaţie şi alte caracteristici, specificate în documentaţia înregistrării de stat a dreptului asupra pămîntului. 

(3) Subiecţi ai relaţiilor funciare sînt statul, unităţile administrativ-teritoriale, persoanele fizice şi juridice.

Articolul 2. Structura fondului funciar

(1) Toate terenurile aflate în hotarele statului constituie fondul funciar al Republicii Moldova care este împărţit în:

a) intravilanul şi extravilanul localităţilor;

b) categorii şi subcategorii de destinaţie a terenurilor;

c) categorii şi subcategorii de folosinţă a terenurilor. 

(2) În funcţie de destinaţie, fondul funciar al Republicii Moldova se compune din următoarele categorii:

a) terenuri cu destinaţie agricolă;
b) terenuri destinate construcţiilor, instalaţiilor, amenajărilor, altor scopuri speciale;

c) terenuri destinate fondului forestier;

d) terenuri destinate fondului apelor.

Capitolul II
COMPETENŢA AUTORITĂŢILOR PUBLICE ÎN DOMENIUL REGLEMENTĂRII RELAŢIILOR FUNCIARE, ADMINISTRĂRII ŞI PROTECŢIEI RESURSELOR FUNCIARE
Articolul 3. Competenţa Parlamentului

De competenţa Parlamentului ţine:

a) adoptarea cadrului legislativ şi controlul asupra implementării acestuia; 

b) stabilirea şi modificarea suprafeţelor cu regim juridic special; 

c) stabilirea şi modificarea hotarelor unităţilor administrativ-teritoriale;

d) stabilirea şi modificarea destinaţiei terenurilor agricole de calitate superioară;

e) stabilirea tarifelor pentru calcularea preţului normativ al pămîntului şi stabilirea cotelor impozitului  funciar; 

f) aprobarea listei persoanelor juridice ale căror terenuri agricole rămîn în proprietatea publică a statului şi adoptarea hotărîrilor de redistribuire şi de înstrăinare a acestora;

g) examinarea problemelor privind transmiterea, în caz de necesitate a asigurării apărării naţionale, a terenurilor proprietate publică a unităţilor administrativ-teritoriale în proprietatea publică a statului; 

h) soluţionarea altor chestiuni ce ţin de competenţa Parlamentului.

Articolul 4. Competenţa Guvernului

De competenţa Guvernului ţine:

a) elaborarea şi promovarea politicilor unice de stat în domeniul utilizării fondului funciar al Republicii Moldova;

b) aprobarea planului de acţiuni anual privind consolidarea terenurilor agricole;

c) aprobarea indicilor generali ai cadastrului agricol anual al Republicii Moldova;

d) organizarea controlului asupra respectării legislaţiei funciare;
e) transmiterea terenurilor din proprietatea publică a statului în proprietatea publică a unităţilor administrativ-teritoriale, cu excepţia celor destinate agriculturii;

f) exproprierea terenurilor proprietate privată şi proprietate publică a unităţilor administrativ-teritoriale pentru cauză de utilitate publică, în modul stabilit de Legea exproprierii pentru cauză de utilitate publică;

g) stabilirea şi schimbarea destinaţiei terenurilor, la propunerea consiliilor unităţilor administrativ-teritoriale de nivelul întîi sau al doilea, în temeiul cererii proprietarului;

h) soluţionarea altor chestiuni în domeniile administrării fondului funciar, reglementării relaţiilor funciare şi cadastrului agricol, în modul stabilit de legislaţie.

Articolul 5. Competenţa autorităţilor administraţiei  publice centrale

De competenţa autorităţilor administraţiei publice centrale ţine:

a) administrarea, în numele Guvernului, a terenurilor proprietate publică a statului;

b) elaborarea programelor de utilizare raţională a terenurilor proprietate publică a statului aflate în administrare;

c) transmiterea terenurilor proprietate publică a statului în administrarea întreprinderilor faţă de care exercită împuternicirile de fondator, în conformitate cu legislaţia în vigoare;

d) exercitarea controlului privind folosirea terenurilor proprietate publică a statului în limita competenţelor funcţionale;

e) elaborarea propunerilor de înstrăinare a terenurilor proprietate publică a statului în proprietate privată.

Articolul 6. Competenţa consiliilor raionale, municipale, 

                     unităţii teritoriale autonome Găgăuzia

De competenţa consiliilor raionale,  municipale, a unităţii teritoriale autonome Găgăuzia ţine:

a) exercitarea controlului asupra respectării legislaţiei funciare în vigoare în domeniul folosirii şi protecţiei terenurilor (solurilor);

b) aprobarea cadastrului agricol raional, municipal, al unităţii teritoriale autonome Găgăuzia;

c) elaborarea propunerilor privind stabilirea hotarelor unităţilor administrativ-teritoriale;

d) elaborarea propunerilor de modificare a categoriei de destinaţie a terenurilor;

e) exercitarea altor împuterniciri ce ţin de utilizarea fondului funciar, reglementarea relaţiilor funciare şi cadastrului agricol, în conformitate cu legislaţia în vigoare.

Articolul 7. Competenţa consiliilor săteşti (comunale), orăşeneşti

De competenţa consiliilor săteşti (comunale), orăşeneşti ţine:

a) aprobarea concepţiei privind utilizarea terenurilor proprietate publică a unităţii administrativ-teritoriale;

b) determinarea limitelor zonelor funcţionale în cadrul terenurilor proprietate publică a unităţii administrativ-teritoriale destinate construcţiilor, zonelor verzi etc.;

c) stabilirea limitelor intravilanului;

d) elaborarea propunerilor de modificare a hotarelor unităţilor administrativ-teritoriale;

e) adoptarea deciziilor privind conservarea terenurilor agricole;

f) aprobarea cadastrului agricol sătesc (comunal), orăşenesc;

g) retragerea terenurilor proprietate publică a unităţilor administrativ-teritoriale pentru cauză de utilitate publică de la titularii dreptului de administrare a terenului, în modul stabilit de prezentul Cod, de Legea exproprierii pentru cauză de utilitate publică şi de alte acte legislative;

h) transmiterea, la propunerea Guvernului, a terenurilor din proprietatea publică a unităţii administrativ-teritoriale în proprietatea publică a statului, prin hotărîrea consiliului local respectiv;

i) adoptarea deciziilor cu privire la trecerea în proprietatea cetăţenilor a terenurilor proprietate publică a unităţii administrativ-teritoriale, destinate pentru construcţia caselor de locuit ce nu constituie blocuri, a anexelor gospodăreşti, cu excepţia construcţiilor amplasate pe terenurile arendate şi a cazurilor de ocupare neautorizată, în corespundere cu Legea privind administrarea şi deetatizarea proprietăţii publice şi cu Legea privind preţul normativ şi modul de vînzare-cumpărare a pămîntului;
j) adoptarea deciziilor privind trecerea (în limita normelor de urbanism, iar dacă aceasta  nu este posibil, potrivit suprafeţei reale a terenului aferent construcţiilor) terenurilor aferente caselor de locuit cu două sau mai multe apartamente privatizate în proprietatea comună a proprietarilor de apartamente, proporţional suprafeţei privatizate de fiecare, în corespundere cu Legea condominiului în fondul locativ;

k) atribuirea terenurilor proprietate publică a unităţii administrativ-teritoriale în proprietate  sau în gestiune,  fără modificarea categoriei lor de destinaţie;

l) elaborarea propunerilor de modificare a categoriei de destinaţie a terenurilor;

m) modificarea hotarelor terenurilor proprietate publică a unităţii administrativ-teritoriale;

n) răscumpărarea terenurilor cu destinaţie agricolă, degradate şi a celor abandonate, pe bază de contract, în condiţiile legii;

p) schimbarea destinaţiei terenurilor agricole cu gradul de evaluare a fertilităţii naturale mai mic de 30 de grade, în cazul trecerii acestora în fondul forestier, la propunerea consiliilor unităţilor administrativ-teritoriale de nivelul întîi, în temeiul cererii proprietarului.

Articolul 8. Competenţa primarului  

De competenţa primarului ţine: 

a) coordonarea procesului de organizare şi amenajare (consolidare) a terenurilor cu destinaţie agricolă;

b) aprobarea proiectelor de consolidare benevolă (organizare a teritoriului) a terenurilor agricole din cadrul comunei (satului);

c) exercitarea controlului  privind respectarea legislaţiei funciare în domeniul folosirii terenurilor;

d) întocmirea şi înmînarea titlurilor de autentificare a dreptului deţinătorului de teren la transmiterea gratuită a terenurilor proprietate publică în proprietate privată;

e) ţinerea cadastrului agricol în hotarele administrative ale satului (comunei), oraşului, municipiului; 

f) exercitarea altor împuterniciri, conform legislaţiei.
Capitolul III

PROPRIETATEA ASUPRA TERENURILOR 

Secţiunea 1

Dispoziţii generale

Articolul 9. Proprietatea asupra terenurilor

(1) Terenurile în Republica Moldova pot fi în proprietate publică şi privată. 

(2) Dobîndirea, modificarea şi încetarea dreptului de proprietate şi modul de exercitare a acestuia, reglementarea obligaţiilor contractuale şi de altă natură, alte raporturi patrimoniale şi personale nepatrimoniale conexe folosirii terenurilor se reglementează de legislaţia în vigoare.

Articolul 10. Proprietarii de terenuri

(1) Deţinători de terenuri cu drept de proprietate privată pot fi persoanele fizice şi juridice, cu excepţia terenurilor cu destinaţie agricolă sau ale fondului forestier şi a spaţiilor verzi folosite în interes public, a ariilor naturale protejate de stat, care pot fi doar în proprietatea privată a cetăţenilor Republicii Moldova şi a persoanelor juridice autohtone, al căror capital social nu conţine investiţii străine.
 (2) Persoanele fizice şi juridice străine, apatrizii, precum şi persoanele juridice autohtone, al căror capital social conţine investiţii străine, care au devenit proprietari de terenuri cu destinaţie agricolă sau ale fondului forestier, vor înstrăina terenurile dobîndite în termen de un an.

(3) Persoanele fizice şi juridice autohtone, străine, apatrizii pot deveni titulari (deţinători) ai dreptului de folosinţă asupra terenurilor cu destinaţie agricolă sau destinate fondului forestier.

(4) Persoanele fizice şi juridice străine, apatrizii pot deveni titulari ai dreptului de proprietate asupra terenurilor cu destinaţie agricolă sau ale fondului forestier, pentru utilizarea lor în alte scopuri decît cele agricole sau silvice, cu condiţia modificării ulterioare a destinaţiei acestora în termen de un an. 

 (5) În cazul nerespectării condiţiilor prevăzute în alin.(2) sau (4), persoanelor fizice sau juridice străine, apatrizilor, precum şi persoanelor juridice autohtone, al căror capital social conţine investiţii străine, care au dobîndit terenuri destinate agriculturii sau destinate fondului forestier, li se va acorda un termen suplimentar de şase luni pentru înstrăinarea lor, în modul stabilit de legislaţie.   

(6) Nerespectarea prevederilor alin. (5) va atrage:

a) trecerea terenurilor în proprietatea publică a statului, cu recuperarea pierderilor proprietarilor de terenuri;

b) aplicarea unei penalităţi egale cu 0,1% din valoarea de piaţă a terenului pentru fiecare zi de nerespectare a termenului de 6 luni.

Articolul 11. Drepturile deţinătorilor de terenuri

(1) Deţinătorul de terenuri cu titlu de proprietate  are următoarele drepturi:

a) compensarea echitabilă a prejudiciilor aduse în procesul de utilizare a terenurilor;

b) determinarea liberă a categoriei de folosinţă a terenurilor, în conformitate cu legislaţia;

c)  alte drepturi în corespundere cu legislaţia.

(2) Deţinătorul de terenuri este proprietar a tot ce este amplasat pe acestea, chiar dacă obiectele amplasate nu sînt înregistrate. Drepturile reale ale terţilor trebuie să fie înregistrate, adică să fie dovedite prin extrasul din Registrul bunurilor imobile.

Articolul 12. Obligaţiile deţinătorilor de terenuri

(1) Deţinătorii de terenuri sînt obligaţi:

a) să folosească terenurile conform destinaţiei şi condiţiilor de atribuire a acestora;

b) să respecte drepturile deţinătorilor terenurilor adiacente şi să nu admită acţiuni negative asupra terenurilor cu destinaţie agricolă, asupra pădurilor şi altor terenuri din afara hotarelor terenurilor atribuite în proprietate, în posesiune sau în folosinţă;

c) să ia măsuri de protecţie şi ameliorare a solului şi să nu admită prin acţiunile lor poluarea terenurilor cu substanţe chimice, radioactive, deşeuri industriale, naturale, ape de scurgere impurificate, îngrăşăminte minerale, pesticide, organisme bacteriologice şi parazitare, cu alte organisme dăunătoare;

d) să întreprindă măsurile obligatorii necesare de preîntîmpinare a alunecărilor de teren şi a eroziunii solului, a altor procese ce înrăutăţesc starea solului;

e) să înfăptuiască construcţia, întreţinerea clădirilor, instalaţiilor, amenajărilor pe terenuri, conform normelor în construcţii (ecologice, sanitaro-igienice, veterinare, contra incendiilor) şi altor norme;

f) să nu cultive plante interzise de legislaţie;

g) să asigure integritatea bornelor de delimitare a hotarelor;

h) să respecte obligaţiile asumate în baza actelor juridice;

i) alte obligaţii.

(2) Nerespectarea regulilor de utilizare a terenurilor de orice tip de proprietate sau neluarea de măsuri în vederea protejării acestuia atrage aplicarea sancţiunilor prevăzute de legislaţie.  

Secţiunea a 2-a
Particularităţile gestionării terenurilor proprietate publică

Articolul 13. Particularităţile gestionării terenurilor proprietate publică a statului

(1) În numele Guvernului, gestionarea (administrarea) terenurilor proprietate publică a statului este exercitată de organul central de specialitate.

(2) Organul central de specialitate transmite, prin ordin, în gestiune întreprinderilor, instituţiilor şi organizaţiilor publice şi de stat faţă de care exercită împuternicirile de fondator, pe un termen nedeterminat, terenurile proprietate publică a statului.

(3) Întreprinderile, instituţiile, organizaţiile publice şi de stat (gestionarul de teren), dispunînd de dreptul de folosinţă şi posesiune, poartă responsabilitatea deplină faţă de proprietar, gestionînd terenurile atribuite lor, în conformitate cu legislaţia.

(4) Elaborarea propunerilor de transmitere a terenurilor aflate în gestiunea întreprinderilor, instituţiilor şi organizaţiilor publice şi de stat în folosinţa unei alte persoane fizice sau juridice se efectuează de către organul central de specialitate, iar atribuirea lor – prin hotărîre de Guvern. 

Articolul 14. Particularităţile gestionării terenurilor proprietate publică a unităţilor administrativ-teritoriale

(1) Terenurile proprietate publică a unităţilor administrativ-teritoriale se transmit în gestiune întreprinderilor, instituţiilor, organizaţiilor municipale în baza deciziei consiliului local, pe termen nedeterminat. 

(2) Întreprinderile, instituţiile, organizaţiile municipale (gestionarii de teren) poartă responsabilitatea deplină faţă de proprietar (autoritate) pentru gestionarea terenurilor atribuite lor, în conformitate cu legislaţia în vigoare. 

Articolul 15. Particularităţile gestionării terenurilor abandonate

(1) Teren abandonat este considerat în cazurile în care:

a) proprietarul nu-şi asumă responsabilitatea (sau, din diferite motive, nu-şi poate asuma responsabilitatea) de a lucra terenul agricol o perioadă mai mare de trei ani;

b) nu transmite terenul (drepturile şi obligaţiile asupra lui) unei terţe persoane pentru a fi lucrat în scopuri agricole; 

c) nu-şi asumă responsabilitatea faţă de impactul negativ cauzat: terenului, mediului, inclusiv daunele aduse vecinului.

(2) În cazurile prevăzute de alin.(1), consiliul local, la propunerea primarului, examinează problema în cauză şi iniţiază, în instanţa judecătorească, procedura de declarare a terenului drept abandonat.

(3) În cazul în care a fost pronunţată hotărîrea instanţei judecătoreşti competente privind considerarea terenului drept abandonat şi odată cu intrarea acestei hotărîri în vigoare, consiliul local, prin decizie, are dreptul să treacă terenul respectiv în gestiunea sa, pe un termen de pînă la 5 ani.

(4) Retragerea terenului abandonat din gestiunea consiliului local, înainte de expirarea termenului de 5 ani poate fi efectuată:

a) pe cale amiabilă;

b) prin hotărîrea instanţei judecătoreşti.

Articolul 16. Atribuirea în proprietate privată a terenurilor proprietate publică a unităţilor administrativ-teritoriale

(1) Dreptul de proprietate privată asupra terenurilor proprietate publică a unităţilor administrativ-teritoriale poate fi dobîndit doar contra plată, în temeiul Legii cu privire la administrarea şi deetatizarea proprietăţii publice.

(2) Terenurile proprietate publică a unităţilor administrativ-teritoriale pot fi privatizate doar contra plată şi în baza unui concurs sau a unei licitaţii, cu excepţia cazurilor de preemţiune şi opţiune, conform legislaţiei în vigoare.

(3) Autorităţile administraţiei publice locale sînt obligate să ofere populaţiei din localitate informaţii ample privind condiţiile şi scopurile privatizării terenurilor proprietate publică a unităţilor administrativ-teritoriale.

Articolul 17. Particularităţile privatizării terenurilor aferente construcţiilor 

(1) Proprietarul construcţiilor privatizate, private şi care se privatizează, în conformitate cu legislaţia Republicii Moldova, este obligat să legalizeze regimul juridic al terenului aferent construcţiei prin cumpărare sau prin încheierea unui contract  civil, în temeiul căruia va folosi terenul respectiv.
(2) Suprafaţa terenului aferent se stabileşte în conformitate cu normele urbanistice şi cu regulile de construcţie în vigoare, prin decizie specială a consiliului local.

TITLUL II

 CATEGORIILE DE TERENURI

Capitolul I

TERENURI CU DESTINAŢIE AGRICOLĂ

Secţiunea 1

Structura (clasificarea) terenurilor cu destinaţie agricolă

Articolul 18. Categoria de terenuri cu destinaţie agricolă

La categoria de terenuri cu destinaţie agricolă sînt trecute terenurile care, conform pretabilităţii (însuşirilor, capacităţilor) şi necesităţilor socioeconomice, sînt utilizate sau există necesitatea de a fi utilizate, direct sau indirect, în scopul producerii sau deservirii procesului de producere a bunurilor agricole. 

Articolul 19. Structura terenurilor cu destinaţie agricolă

(1) Terenurile cu destinaţie agricolă sînt clasificate în următoarele subcategorii:

a) terenuri productive;

b) terenuri de calitate superioară;

c) terenuri slab productive;

d) terenuri amenajate (irigate, desecate, altele);

e) terenuri neproductive.

(2) Terenurile cu destinaţie agricolă se clasifică în categorii şi subcategorii de folosinţă. 

Articolul 20. Terenurile productive

(1) În funcţie de categoria de folosinţă, terenurile productive se clasifică în: 

a) terenuri arabile;

b) plantaţii  de vie; 

c) livezi; 

d) pepiniere viticole şi pomicole;

e) păşuni;

f) fîneţe.

(2) Deţinătorii de terenuri cu destinaţie agricolă sînt liberi de a alege categoria (subcategoria) de folosinţă (arătură, plantaţii multianuale, fîneţe, păşuni) şi sortimentul de culturi agricole, cu excepţia celor interzise de legislaţie, în funcţie de necesităţile personale, dacă nu există restricţii impuse de legislaţie pentru protecţia şi conservarea terenului.

Articolul 21. Terenurile de calitate superioară

(1) Din subcategoria terenurilor de calitate superioară fac parte terenurile orizontale şi cvasi-orizontale de podişuri, culmi largi situate pe versanţi cu panta de pînă la 3 grade, terenurile cu gradul de evaluare a fertilităţii naturale de peste 60 de grade, precum şi terenurile irigate.

(2) În scopul protejării (păstrării) terenurilor de calitate superioară se interzice trecerea lor la o altă categorie de destinaţie, utilizarea lor în alte scopuri decît cele agricole, desfăşurarea pe aceste terenuri a operaţiilor tehnologice şi de altă natură ce conduc la degradarea solului. 

(3) Construcţia obiectelor de protecţie a terenurilor destinate agriculturii (a stratului de sol), ameliorative, forestiere etc. nu este considerată modificare a destinaţiei. 

(4) Restricţia faţă de terenurile de calitate superioară, stabilită prin alin.(2), este înscrisă în registrul bunurilor imobile, în modul stabilit de legislaţie.

Articolul 22. Terenurile slab productive

(1) Terenurile slab productive sînt amplasate pe suprafeţe compacte, nu mai puţin de 0,25 ha, pe pante mai mari de 5 grade, cu gradul de fertilitate de maximum 30 de grade, confirmat prin certificatul eliberat de organul central de specialitate, în modul stabilit.

 (2) Decizia de trecere a terenurilor cu destinaţie agricolă la subcategoria „slab productive” este adoptată de comisia specială a consiliului local în baza studiilor pedologice efectuate de instituţiile publice de specialitate, abilitate în funcţii. 

(3) În scopul utilizării raţionale  a terenurilor slab productive proprietarii acestora au dreptul să beneficieze de priorităţile Programului de consolidare a terenurilor agricole şi ale Programului de valorificare a terenurilor noi şi de sporire a fertilităţii solurilor. 

(4) Utilizarea terenurilor slab productive în cadrul Programului de consolidare a terenurilor agricole se efectuează în baza unui proiect de consolidare.

(5) Utilizarea terenurilor slab productive în cadrul Programului de consolidare a terenurilor agricole nu privează persoana respectivă de dreptul de proprietate asupra terenului, iar proprietarul beneficiază de rezultatele Programului. 

Articolul 23. Terenurile amenajate

Din punctul de vedere al amenajării, terenurile destinate agriculturii se divizează în următoarele subcategorii de destinaţie:

a) terenuri irigate;

b) terenuri desecate.

Articolul 24. Terenurile irigate

(1) Organizarea şi exploatarea terenurilor irigate se realizează, respectîndu-se condiţiile de exploatare optimă a sistemelor de irigaţie, desecare-drenaj, de prevenire a fenomenelor erozive etc.

 (2) Deţinătorii de terenuri din perimetrul sistemului de irigare vor respecta condiţiile comune de exploatare, stabilite printr-un acord comun autentificat în modul stabilit de legislaţie. 

(3) Dreptul la utilizarea resurselor de apă este eliberat deţinătorilor de terenuri arabile, în modul stabilit de legislaţie.

Articolul 25. Terenurile desecate

(1) Desecarea terenurilor se efectuează în scopul utilizării lor în agricultură, stopării proceselor distructive (alunecărilor de teren etc.), protecţiei şi utilizării construcţiilor, amenajărilor.

(2) Sistemul de desecare este proiectat în funcţie de particularităţile solurilor şi de regimul lor hidric.

(3) Construcţia sistemelor de desecare se efectuează în baza unui acord comun între proprietarii de teren, autentificat în modul stabilit de legislaţie.

(4) Prejudiciile cauzate proprietarilor de teren în urma construcţiei sistemelor de desecare sînt compensate de persoanele fizice sau juridice în favoarea cărora au fost efectuate aceste lucrări, la preţ negociabil sau în mărimea stabilită de instanţa judecătorească în baza raportului experţilor independenţi.

(5) Autoritatea administraţiei publice locale aduce la cunoştinţa proprietarilor de teren condiţiile utilizării sistemelor de drenaj.

(6) În procesul valorificării terenurilor desecate vor fi respectate toate condiţiile impuse de utilizarea raţională a sistemului de desecare. 

Articolul 26. Terenurile arabile
(1) Folosirea raţională a terenurilor arabile prevede valorificarea lor în conformitate cu pretabilitatea şi exploatarea în regim de eficacitate sporită, asolamente, irigare, desecare şi este subordonată prevenirii proceselor de degradare (eroziune, alunecări de teren, dehumificare, înmlăştinire, salinizare, compactare ş. a.), conform proiectului de organizare a teritoriului.

(2) Proiectul de organizare a teritoriului este elaborat, la comanda deţinătorului de terenuri, de întreprinderi publice sau private autorizate în domeniu şi este coordonat, în problemele de interes comun, cu autorităţile administraţiei publice locale.

 (3) Terenurile arabile se împart în următoarele subcategorii de folosinţă:

a) arătură curată

b) terenuri pîrloagă;

c) pajişti cultivate;

d) legumării; 

e) sere; 

f) răsadniţe.

(4) Pîrloaga presupune efectuarea unui minim de acţiuni tehnologice de prelucrare a terenurilor, stabilit de autoritatea publică centrală în domeniu, pentru a fi menţinute într-o stare bună.

(5) La solicitarea proprietarului, decizia de trecere la subcategoria pîrloagă, pe un termen de 1-2 ani, este adoptată de către consiliul local, conform alin. (4). 

(6) Terenurile pîrloagă nu sînt supuse impozitării.  

Articolul 27. Terenurile ocupate de plantaţii multianuale

(1) Folosirea terenurilor ocupate de plantaţii viticole, pomicole şi de alte plante multianuale are loc în conformitate cu proiectul de creare a plantaţiei de vii, livezi şi a altor plantaţii multianuale. 

(2) În condiţiile cînd o plantaţie viticolă sau pomicolă este repartizată mai multor deţinători, aceştia din urmă vor respecta condiţiile unice de folosinţă a plantaţiei  multianuale pe întreaga perioadă de exploatare, conform normelor stabilite. În caz contrar, deţinătorii vor fi sancţionaţi conform legislaţiei în vigoare.

(3) Plantaţiile de vie se împart în următoarele subcategorii de folosinţă:

a)  vii nobile;

b)  vii hibride;

c)  plantaţii cu hamei;

d)  pepiniere viticole;
(4) Livezile se împart în următoarele subcategorii de folosinţă:

a)  livezi intensive şi superintensive;

b) plantaţii de arbuşti fructiferi;

c) plantaţii de duzi.

Articolul 28. Fîneţele şi păşunile 

(1) Păşunile includ terenurile înierbate sau înţelenite în mod natural sau artificial, prin însămînţări la intervale de 15-20 de ani şi care se folosesc pentru păşunatul animalelor. 

(2) Fîneţele sînt aceleaşi terenuri ca şi păşunile, cu excepţia că producţia vegetală este cosită.

 (3) Fîneţele şi păşunile proprietate publică a unităţii administrativ-teritoriale sînt  utilizate în interesul populaţiei, potrivit destinaţiei lor.

(4) Schimbarea modului de folosinţă a fîneţelor şi păşunilor proprietate publică a unităţilor administrativ-teritoriale se efectuează cu acordul locuitorilor acestora.

(5) Fîneţele şi păşunile pot fi folosite şi contra plată, în modul stabilit de consiliul local,  mijloacele acumulate urmînd a fi utilizate în scopul ameliorării acestora.

(6) Păşunile se împart în următoarele subcategorii de folosinţă: 

a) păşuni curate;

b) păşuni împădurite;

c) păşuni acoperite cu pomi fructiferi;

d) păşuni cu tufărişuri.

(7) Fîneţele se împart în următoarele subcategorii de folosinţă:

a) fîneţe curate;

b) fîneţe împădurite;

c) fîneţe cu pomi fructiferi;

d) fîneţe cu tufărişuri.

Articolul 29. Loturile pomicole

(1) În calitate de subcategorie a terenurilor cu destinaţie agricolă, loturile pomicole pot fi atît proprietate privată, cît şi proprietate publică a unităţii administrativ-teritoriale respective.

 (2) Loturile pomicole proprietate publică a unităţilor administrativ-teritoriale sînt transmise în folosinţă cetăţenilor Republicii Moldova prin decizia consiliului local, în condiţiile legii. 

(3) Deţinătorul lotului pomicol proprietate publică a unităţii administrativ- teritoriale dispune de dreptul de a-l privatiza, în modul stabilit de legislaţie.

 (4) Drumurile, alte obiecte, instalaţii, amenajări ale asociaţiei pomicole reprezintă proprietatea comună a tuturor membrilor asociaţiei, fiind de uz public.
(5) În cazul în care proprietarul lotului pomicol, din lipsa comunităţii de interese, a ieşit din componenţa asociaţiei pomicole, el îşi va păstra dreptul la proprietatea comună a asociaţiei, respectînd condiţiile utilizării comune a proprietăţii. 

(6) Loturile pomicole privatizate, precum şi cele în folosinţă, sînt înregistrate în condiţiile legii.

(7) Modul de atribuire a terenurilor destinate agriculturii din subcategoria „loturi pomicole” este stabilit de Guvern.   

Articolul 30. Loturile auxiliare 

(1) Din categoria terenurilor destinate agriculturii proprietate publică pot fi atribuite loturi pentru ţinerea gospodăriilor auxiliare (arabil, fîneţe, păşune) lucrătorilor din domeniile silvic, apelor, transportului feroviar.

(2) Modul de atribuire a terenurilor în gestiune din subcategoria loturi auxiliare se stabileşte de Guvern.

Articolul 31. Ariile naturale protejate

(1) Regimul juridic al terenurilor destinate agriculturii incluse în ariile naturale  protejate, delimitarea, limitarea drepturilor şi obligaţiile părţilor sînt stabilite de Legea privind fondul ariilor naturale protejate de stat. 

(2) Marcarea în natură a terenurilor cu statut de arii naturale protejate se efectuează prin semne convenţionale, în modul stabilit de Guvern.

 (3) Excluderea terenurilor ocupate de arii naturale protejate din categoria terenurilor cu destinaţie agricolă proprietate privată şi trecerea lor la proprietatea publică se efectuează în conformitate cu legislaţia funciară în vigoare.

(4) Restricţiile faţă de terenurile destinate agriculturii, incluse în ariile protejate, stabilite prin alin. (1), sînt înscrise în registrul bunurilor imobile, în modul stabilit de legislaţie. 

Articolul 32. Zonele sanitare şi de protecţie

(1) Zonele sanitare şi zonele de protecţie se stabilesc pe malurile rîurilor şi altor bazine acvatice, staţiilor şi posturilor hidrometeorologice, în jurul zonelor şi obiectelor industriale care emană substanţe, gaze nocive, rezervaţiilor, monumentelor, ansamblurilor şi siturilor istorice, zonelor de construcţie a localităţilor, terenurilor destinate fortificării sănătăţii, construcţiilor hidrotehnice  şi de acumulare a apei, resurselor, prizelor de aprovizionare cu apă potabilă şi cu apă tehnică, apeductelor magistrale şi internaţionale.
(2) Regimul juridic al terenurilor destinate agriculturii incluse în zonele sanitare şi de protecţie, delimitarea suprafeţelor, limitarea drepturilor şi obligaţiilor părţilor sînt stabilite de legislaţia în vigoare. 

(3) Marcarea în natură a terenurilor destinate agriculturii incluse în zonele sanitare şi de protecţie se efectuează prin semne convenţionale, conform unui regulament special aprobat de autoritatea abilitată.

(4) Excluderea terenurilor afectate zonelor sanitare şi de protecţie din categoria terenurilor cu destinaţie agricolă şi trecerea lor la proprietatea publică se efectuează în conformitate cu legislaţia funciară în vigoare. 

(5) Restricţiile faţă de terenurile destinate agriculturii incluse în zonele sanitare şi de protecţie, stabilite în alin. (2), sînt înscrise în registrul bunurilor imobile, în modul stabilit de legislaţie. 

Articolul 33. Terenurile neproductive

Terenurile agricole neproductive includ următoarele categorii de folosinţă:

a) terenuri ocupate cu construcţii şi instalaţii agrozootehnice;

b) amenajări piscicole şi de îmbunătăţiri funciare;

c) drumuri tehnologice şi de exploatare agricolă;

d) platforme;

e) spaţii de depozitare;

f) depozite care servesc procesului de exploatare a terenurilor agricole.

g) terenuri neproductive prin degradare, dar spaţial amplasate în interiorul terenurilor productive.  

Articolul 34. Drumuri tehnologice  şi de deservire agricolă
(1) În scopul desfăşurării eficiente a procesului de prelucrare a terenurilor şi de cultivare a plantelor în cadrul terenurilor destinate agriculturii sînt prevăzute drumuri tehnologice şi de deservire agricolă.

(2) Drumurile tehnologice traversează plantaţiile viticole şi pomicole şi deservesc terenurile unui singur proprietar.

(3) Drumurile de deservire agricolă stabilesc legătura între masivele de terenuri agricole şi drumurile magistrale publice şi deservesc mai mulţi proprietari.

(4) Atît drumurile tehnologice, cît şi cele de deservire agricolă sînt proprietate privată a proprietarilor de terenuri. 

(5) Drumurile de deservire agricolă în majoritate sînt proprietate comună. Cota de suprafaţă în proprietatea comună este proporţională lungimii drumului aferent suprafeţei aservite.

(6) Se interzice exploatarea drumurilor tehnologice şi de deservire agricolă astfel decît cel de destinaţie.

(7) Atît drumurile tehnologice, cît şi cele de deservire agricolă pot fi trecute, cu titlu gratuit, în subcategoria terenurilor productive, proporţional cotei-părţi, prin decizia Consiliului local, coordonată cu toţi coproprietarii.   

Secţiunea a 2-a

Modificarea categoriei de destinaţie a terenurilor agricole

Articolul 35. Condiţiile de modificare a destinaţiei

(1) În condiţiile în care legislaţia nu prevede altfel, trecerea terenurilor de la categoria cu destinaţie agricolă la o altă categorie de destinaţie se efectuează prin hotărîre de Guvern.

(2) Schimbarea destinaţiei  terenurilor agricole cu gradul de fertilitate naturală mai mare de 30 de grade se efectuează prin hotărîre de Guvern.

(3) Schimbarea destinaţiei terenurilor cu gradul de fertilitate natural mai mic de 30, în cazul trecerii acestora în fondul forestier, se efectuează prin decizia consiliilor unităţilor administrativ-teritoriale de nivelul al doilea, la propunerea consiliilor unităţilor administrativ-teritoriale de nivelul întîi, în temeiul cererii proprietarului.  

Articolul 36. Compensarea pierderilor cauzate de trecerea terenurilor cu destinaţie agricolă sau forestieră la o altă categorie de destinaţie

(1) Mijloacele financiare acumulate din compensarea pierderilor cauzate de trecerea terenurilor de la categoria cu destinaţie agricolă sau forestieră la o altă categorie de destinaţie sînt utilizate în scopul realizării (finanţării) Programului complex de valorificare a terenurilor noi şi de sporire a fertilităţii solurilor, aprobat de Guvern şi implementat de organele administraţiei publice centrale competente şi de autorităţile administraţiei publice locale.

(2) Compensarea pierderilor cauzate de trecerea terenurilor de la categoria cu destinaţie agricolă sau forestieră la o altă categorie de destinaţie se efectuează de către persoanele fizice sau juridice care au iniţiat trecerea, indiferent de scopul excluderii şi tipul de proprietate. 

 (3) Tarifele pentru calcularea pierderile cauzate de trecerea terenurilor cu destinaţie agricolă sau forestieră la o altă categorie de destinaţie sînt stabilite prin Legea privind preţul normativ şi modul de vînzare-cumpărare a pămîntului.

(4) Nu se compensează pierderile cauzate de trecerea terenurilor cu destinaţie agricolă sau forestieră la o altă categorie de destinaţie în următoarele cazuri:

a) la construcţia obiectelor de ocrotire a sănătăţii;

b) la construcţia obiectelor proprietate publică a statului sau proprietate publică a unităţilor administrativ-teritoriale;

c) la construcţia obiectelor pe terenurile deteriorate;

d) la trecerea terenurilor agricole slabproductive în fondul forestier.

(5) Mijloacele băneşti acumulate din compensarea pierderilor cauzate de modificarea destinaţiei terenurilor sînt  utilizate, prin Programul de valorificare a terenurilor, pentru protecţia şi ameliorarea solurilor în localitatea respectivă. 

Articolul 37. Retragerea temporară a unor terenuri din circuitul agricol sau silvic

(1) Retragerea temporară a unor terenuri cu destinaţie agricolă sau forestieră, cu excepţia terenurilor fondului forestier proprietate publică a statului, pentru executarea prospecţiunilor geologice, a lucrărilor de instalare a liniilor de telecomunicaţii, de transport electric sau a conductelor de gaz, a reţelelor şi a sistemelor de canalizare, a apeductelor şi a altor instalaţii similare pe terenurile proprietate publică a unităţilor administrativ-teritoriale se aprobă de autorităţile administraţiei publice locale, cu acordul deţinătorilor de terenuri.

 (2) Solicitantul (persoana fizică sau juridică) retragerii temporare a terenurilor din categoria cu destinaţie agricolă sau forestieră va întreprinde acţiunile necesare de restituire a terenurilor în starea iniţială.

(3) În caz de necesitate a lichidării urmărilor avariilor şi a executării lucrărilor de urgenţă, retragerea terenurilor se va efectua, indiferent de tipul proprietăţii, cu acordul deţinătorului de teren, iar în caz contrar – în temeiul deciziei Consiliului local, în condiţiile stabilite de Legea exproprierii pentru cauză de utilitate publică şi de Legea cu privire la rechiziţiile de bunuri şi prestările de servicii în interes public.   

Articolul 38. Repararea prejudiciilor cauzate deţinătorilor de terenuri

(1) Prejudiciile cauzate prin retragerea temporară a terenurilor, precum şi prin limitarea drepturilor sau prin degradarea calităţii terenurilor, ca urmare a activităţii persoanelor juridice şi/sau fizice, vor fi reparate integral, inclusiv beneficiul ratat, deţinătorilor de terenuri care au suportat prejudiciile.

(2) Repararea prejudiciilor este pusă pe seama persoanelor fizice şi/sau juridice cărora li s-au repartizat terenuri, precum şi a persoanelor fizice şi/sau juridice a căror activitate duce la limitarea drepturilor deţinătorilor de terenuri în legătură cu stabilirea zonelor de protecţie, a zonelor sanitare şi de apărare a obiectelor, la degradarea calităţii terenurilor adiacente ori la folosirea lor în alte scopuri, la diminuarea volumului şi a calităţii producţiei agricole, în condiţiile legii.
Secţiunea a 3-a

Protecţia solului şi amenajarea terenurilor cu destinaţie agricolă

Articolul 39. Scopul protecţiei şi ameliorării solului

(1) Protecţia şi ameliorarea solului se realizează prin lucrări de prevenire şi de combatere a proceselor de degradare şi de poluare a solului, provocate de fenomene naturale sau cauzate de activităţi economice şi sociale.

(2) Scopul protecţiei şi ameliorării solului include:

a) crearea mecanismului de evidenţă şi monitoring a calităţii solului;

b) preîntîmpinarea degradării şi distrugerii învelişului de sol, a altor urmări negative cauzate de factorul natural, precum şi de cel antropic;

c) ameliorarea sau restabilirea calităţii solului degradat sau deteriorat;

d) combaterea eroziunii solului şi a alunecărilor de teren;

e) prevenirea poluării solului cu substanţe chimice, biologice, radioactive, produse petroliere etc.;

f) combaterea proceselor de dehumificare, salinizare, înmlăştinire, desecare excesivă, compactare a stratului de sol fertil, de înrăutăţire a regimului trofic (structurii solului) etc.

(3) Statul susţine efectuarea lucrărilor de protecţie şi de ameliorare a solului, suportînd cheltuielile din fondul pentru realizarea Programului complex de valorificare a terenurilor noi şi de sporire a fertilităţii solurilor.

Articolul 40. Obligativitatea măsurilor de protecţie şi de ameliorare

(1) Terenurile cu destinaţie agricolă sînt utilizate în baza proiectelor de organizare a terenurilor sau a altor proiecte de amenajare a terenurilor (plantaţii de vii, livezi, combatere a eroziunii etc.), care vor include măsuri obligatorii de protecţie şi de ameliorare a solului. 

(2) În cadrul proiectelor de organizare şi de amenajare a terenurilor măsurile de protecţie şi de ameliorare se stabilesc în funcţie de complexitate, dimensiuni,  obligativitate. 

(3) Măsurile de protecţie şi de ameliorare a solului stabilite pentru terenurile unui singur deţinător vor avea un conţinut obligatoriu pentru acesta.

(4) Măsurile de protecţie şi de ameliorare a solului stabilite în complex pentru terenurile mai multor deţinători, vor fi implementate cu suportul financiar al autorităţilor publice, al proprietarilor de terenuri, din alte surse financiare. Coordonarea acţiunilor, în asemenea cazuri, revine autorităţilor publice locale sau centrale.  

(5) Statul susţine acţiunile deţinătorilor de terenuri orientate spre protecţia şi ameliorarea solului. 

(6) Nerespectarea de către deţinătorii de terenuri cu destinaţie agricolă a măsurilor de protecţie a calităţii solurilor şi nesesizarea autorităţilor competente despre intensificarea fenomenelor de deteriorare a calităţii solului, a căror prevenire şi combatere depăşesc posibilităţile deţinătorului după gravitatea consecinţelor, atrage răspunderea conform legislaţiei în vigoare.

(7) În condiţiile arenzii de lungă durată, responsabilitatea implementării măsurilor de protecţie şi de ameliorare a solului revine  arendaşului, dacă  contractul nu prevede altfel.

Articolul 41.  Măsuri de protecţie şi de ameliorare a calităţii solului

În cadrul proiectelor de organizare şi amenajare a teritoriului sînt aplicate următoarele măsuri de protecţie şi de ameliorare a calităţii solului:

a) teritorial-organizatorice;

b) agroameliorative tehnice;

c) silvoameliorative;

d) hidroameliorative.

Articolul 42. Măsurile teritorial-organizatorice

(1) Măsurile organizatorice includ:

a) revederea structurii folosinţelor agricole şi silvice, în raport cu natura proceselor de degradare, condiţiile de relief şi climă;

b) organizarea lucrărilor antierozionale;

c) amplasarea în asolamente a culturilor care protejează terenurile contra eroziunii pe versanţi;

d) respectarea principiilor antierozionale de cultivare a plantelor;

e) dirijarea funcţionării tuturor sistemelor de folosire raţională a terenurilor;

h) organizarea corectă a teritoriului în conformitate cu limita ecologică a landşaftului.

(2) Responsabilitatea aplicării măsurilor organizatorice revine deţinătorului de terenuri.

Articolul 43. Măsurile agroameliorative

(1) Pentru fiecare teren, proiectul de organizare şi de amenajare a terenurilor cu destinaţie agricolă include recomandării concrete pentru aplicarea măsurilor agroameliorative.

(2) Măsurile agroameliorative sînt efectuate din contul deţinătorului de terenuri. 

Articolul 44. Măsurile silvoameliorative 

(1) Fîşiile şi plantaţiile forestiere sînt create în baza proiectelor respective, în funcţie de condiţiile concrete ale terenurilor.

(2) Formarea terenului se înfăptuieşte ţinîndu-se cont, în mod obligatoriu, de necesitatea creării fîşiilor forestiere.

(3) Măsurile silvoameliorative se efectuează atît din contul proprietarilor, cît şi din contul bugetului de stat.

Articolul 45. Măsuri hidroameliorative

Măsurile hidroameliorative (crearea şi exploatarea sistemului de desecare-drenaj, crearea şi exploatarea sistemului de irigaţie etc.) se aplică în baza proiectelor respective, în funcţie de condiţiile concrete ale terenurilor, în cazurile în care măsurile teritorial-organizatorice, agroameliorative, silvoameliorative nu aduc rezultatul scontat.

Articolul 46. Protecţia antierozională a solului şi combaterea alunecărilor de teren 

Acţiunile de prevenire, combatere şi protecţie a eroziunii excesive şi a alunecărilor de teren includ:

a) identificarea terenurilor erodate, stabilirea categoriilor şi a gradului eroziunii, inclusiv a alunecării terenurilor;

b) organizarea teritoriului în funcţie de măsurile antierozionale aplicate;

c) aplicarea asolamentelor şi a sistemelor antierozionale de culturi specifice în benzi şi fîşii înierbate, aplicarea agrotehnicii antierozionale;

d) înierbarea pantelor, transformarea terenurilor puternic erodate din arabil în fîneţe cultivate;

e) crearea fîşiilor forestiere, împădurirea terenurilor afectate de alunecări şi puternic erodate;

f) efectuarea lucrărilor hidrotehnice de regularizare a scurgerii apelor pe versanţi şi de corectare a cursului torentelor care ameninţă terenurile cu destinaţie agricolă, localităţile, căile de comunicaţie, obiectele economice şi sociale.
Articolul 47. Conservarea terenurilor cu destinaţie agricolă

(1) Sînt supuse conservării terenurile cu destinaţie agricolă puternic erodate, supuse în continuare pericolului eroziunii, dacă lipsesc alte metode de stopare a degradării şi posibilităţi de înnoire a însuşirilor lor utile, precum şi terenurile poluate radioactiv, chimic şi biologic, de pe care este imposibilă obţinerea unei producţii biologic pure şi lipsesc condiţiile sigure pentru sănătatea, traiul şi odihna populaţiei.

(2) Pe terenurile conservate din cauza poluării cu substanţe toxice se interzice activitatea economică (păşunatul vitelor, cositul etc.), cu excepţia cazurilor în care este necesară îngrijirea lor.

(3) În cazul conservării terenurilor cu soluri degradate sau poluate fără vina deţinătorilor, conservarea este susţinută de autorităţile locale din contul resurselor bugetare. Proprietarilor de terenuri li se compensează pierderile cauzate de conservarea terenurilor sub forma despăgubirilor băneşti sau prin acordarea unui teren echivalent, în schimbul celui degradat, din fondul proprietăţii publice a unităţilor administrativ-teritoriale, forma despăgubirii rămînînd la discreţia proprietarului de teren.

 (4) Necesitatea conservării este stabilită în baza proiectului de organizare şi de amenajare a terenurilor cu destinaţie agricolă, a altor cercetări chimice, bacteriologice, radioactive, la cererea proprietarilor sau din iniţiativa primăriei.

(5) Trecerea terenurilor în categoria „terenuri conservate”, stabilirea termenului de conservare şi a condiţiilor concrete de îngrijire a acestor terenuri se efectuează prin decizia consiliului local, în raza căruia se află terenul.

(6) Terenurile conservate sînt  trecute într-o evidenţă specială în Cadastrul agricol.

Articolul 48. Decopertarea a stratului de sol fertil la efectuarea lucrărilor de excavare şi construcţii

(1) Drept condiţie obligatorie a executării lucrărilor de excavare şi construcţie este decopertarea stratului de sol fertil, păstrarea şi folosirea lui pentru restabilirea fertilităţii terenurilor cu productivitate redusă şi recultivarea terenurilor degradate în urma extragerii substanţelor minerale şi utile.

 (2) Titularii obiectelor de producţie amplasate pe terenuri cu destinaţie agricolă şi forestieră sînt obligaţi să ia măsuri prealabile executării construcţiei obiectelor privind decopertarea selectivă a stratului de sol fertil de pe suprafeţele amplasamentelor aprobate, pe care să-l distribuie şi să-l niveleze pe terenuri neproductive sau slab productive, indicate de autoritatea publică centrală în domeniu, în vederea punerii în valoare sau ameliorării acestor terenuri.

(3) Depozitarea stratului fertil pe alte terenuri cu destinaţie agricolă se face numai cu acordul proprietarilor acestora, fără plată pentru sporul de valoare astfel obţinut şi fără despăgubiri pentru perioada de folosire a terenurilor.

(4) Se interzice decopertarea stratului fertil în scopuri comerciale sau folosirea lui în alte scopuri decît conform destinaţiei acestuia.

(5) Nerespectarea condiţiilor de utilizare a stratului de sol fertil atrage după sine sancţiuni în condiţiile legii.

Articolul 49. Recultivarea terenurilor cu destinaţie agricolă deteriorate artificial 

(1) Terenurile cu destinaţie agricolă, ale căror soluri au suferit schimbări cauzate de necesităţi de construcţie, extragerea substanţelor minerale şi solide, efectuarea prospecţiunilor geologice şi de alte lucrări, urmează a fi recultivate.

(2) Persoanele juridice şi fizice care execută lucrări ce conduc la deteriorarea stratului de sol fertil sînt obligate, după terminarea lucrărilor, să aducă din cont propriu terenurile în stare utilă pentru folosirea acestora conform destinaţiei lor iniţiale.

(3) Deţinătorul de terenuri va suporta cheltuielile de elaborare a proiectului şi de executare a lucrărilor de recultivare a terenurilor deteriorate în urma lucrărilor de construcţie.

Articolul 50. Amplasarea obiectelor de producere agricolă

(1) Proprietarii de terenuri cu destinaţie agricolă dispun de dreptul de a construi pe acestea ferme animaliere, depozite de păstrare a produselor, alte construcţii necesare procesului de producţie agricolă, fără schimbarea destinaţiei terenurilor.

(2) Obiectele construite, menţionate în alin. (1) al prezentului articol, trebuie să fie prevăzute cu dotări pentru ocrotirea mediului înconjurător.

Secţiunea a 4-a
Sistemul informaţional al terenurilor destinate agriculturii

Articolul 51.  Cadastrul agricol

(1) Cadastrul agricol  reprezintă un Sistem Informaţional Agricol (SIA) în formă textuală (descriptivă) şi grafică despre sectoarele de teren cu destinaţie agricolă, cu sau fără construcţii, instalaţii, amenajări, plantaţii multianuale, ferme animaliere amplasate pe ele, despre parametrii cantitativi şi calitativi, amplasarea spaţială, valoarea economică, deţinătorii  (proprietarii) de terenuri, formele organizatorico-juridice, modul de folosinţă a terenurilor agricole. 

(2) Cadastrul agricol include:

a) elaborarea planului cadastral al terenurilor destinate agriculturii;

b) ţinerea registrului terenurilor destinate agriculturii;

c) evidenţa investigaţiilor pedologice şi agrochimice;

d) bonitarea solului;

e) informarea proprietarilor de terenuri agricole.

(3) Politica în domeniul cadastrului agricol este elaborată de autoritatea publică centrală în domeniul agriculturii şi este implementată în baza regulamentului aprobat de Guvern. 

(4) Lucrările ce ţin de cadastrul agricol sînt finanţate din contul bugetelor de stat şi locale.
Articolul 52. Monitoringul calităţii solului

(1) Monitoringul calităţii solului include controlul permanent asupra terenurilor etalon selectate, pornind de la necesitatea determinării situaţiei obiective, stabilirea evoluţiei şi estimarea proceselor de degradare, întocmirea prognozelor şi prevenirea factorilor de decizie privind necesitatea efectuării acţiunilor de combatere a fenomenelor negative, în baza regulamentului aprobat de Guvern.

(2) Calitatea solului se determina în baza probelor şi cercetărilor pedologice, agrochimice, bacteriologice, helmintologice, radiologice şi toxicologice de proporţii şi detaliate, efectuate de instituţiile de profil şi stocate în banca de date a solului.

Secţiunea a 5-a

Consolidarea terenurilor agricole 

Articolul 53. Noţiuni generale

(1) Consolidarea  terenurilor agricole reprezintă un complex de  acţiuni organizatorice, juridice şi tehnice,  întreprinse în scopul  optimizării  dimensiunii, amplasamentului  terenurilor  şi  organizării sistemului  de  măsuri  în vederea  combaterii  eroziunii  solului şi  sporirii  fertilităţii  lui, creînd  condiţii  propice pentru activitatea economică a gospodăriilor ţărăneşti (de fermier), a întreprinderilor şi cooperativelor agricole de producţie, care cultivă pămîntul aflat în proprietate privată.

(2) Consolidarea terenurilor agricole se efectuează la iniţiativa autorităţilor publice în cadrul Programului de consolidare a terenurilor agricole, aprobat de Guvern, sau la iniţiativa proprietarilor de terenuri agricole.

(3) Modul de consolidare a terenurilor agricole este prevăzut într-un regulament aprobat de Guvern.

Articolul 54. Principiile consolidării 

(1) În cadrul procesului de consolidare sînt respectate următoarele principii:

a) benevol;

b) necesitatea economico-socială;

c) interesul economic;

d) transparenţa activităţilor;

e) protecţia mediului.

(2) Consolidarea terenurilor agricole este  un  proces benevol. 

(3) Consolidarea terenurilor se va efectua doar în cazul unei necesităţi economice a proprietarilor de terenuri agricole.

(4) În procesul de consolidare a terenurilor interesele unui proprietar nu contravin intereselor comunităţii în ansamblu.   

(5) Proprietarii de terenuri vor adera la procesul de consolidare a terenurilor agricole, conducîndu-se de interesul economic personal.  

(6) Acţiunile întreprinse în procesul consolidării vor fi aduse la cunoştinţa tuturor proprietarilor.

(7) Orice acţiune de consolidare a terenurilor agricole va fi efectuată cu respectarea principiului protecţiei mediului înconjurător. Acţiunile cu impact ecologic vor avea la bază proiecte ştiinţific fundamentate şi vor fi controlate de stat.

Articolul 55. Drepturile participanţilor la proiectul de consolidare

(1) Participant la proiectul de consolidare este persoana care şi-a expus, în scris, propunerile şi obiecţiile la proiect şi respectă obligaţiile stipulate de acesta.

(2) Proprietarul de teren, în baza propriei decizii, poate  renunţa  la proiectul de consolidare a terenului în orice  moment, dar pînă la aprobarea proiectului de către consiliul local.

(3) Participantul la proiect are dreptul:

a) să participe la examinare şi să se expună pe marginea acţiunilor de interes comun;

b) să aleagă şi să adere la o metodă de consolidare;

c) să negocieze liber tranzacţia;

d) să aibă acces la orice informaţie aferentă proiectului;

e) să-şi respecte interesul economic personal.

Articolul 56. Obligaţiile participanţilor la proiectul de consolidare

(1) Participantul la proiectul de consolidare este obligat să întreprindă acţiuni conform scopului proiectului de consolidare.

(2) Persoanele care vor manifesta interese diferite decît cele formulate în principiile şi scopul proiectului de consolidare, nu vor beneficia de priorităţile acestui proiect.

(3) Participanţii la proiectul de consolidare sînt obligaţi:

a) să respecte cadrul organizatoric (graficul prezenţei) la discuţiile asupra proiectului de consolidare;

b) să adopte o decizie privind metodele aplicate, în termenii stabiliţi;

c) să prezinte argumentele necesare pentru elaborarea documentelor de reatribuire a drepturilor;  

d) să  menţină starea actuală a terenurilor pînă la încheierea procesului de consolidare;

e) să nu schimbe, în procesul elaborării metodelor de consolidare, destinaţia terenurilor;

f) cu condiţia respectării  dreptului  de  a  se retrage  din  procesul de consolidare a terenului, nu sînt în drept să înstrăineze sau să depună în  gaj  terenul pînă la finalizarea  procesului de consolidare.  Retragerea  din proiectul de consolidare a terenului se  va  anunţa prin notificarea primarului.

Articolul 57. Proiectul de consolidare 

(1) Acţiunile (măsurile) întreprinse în scopul consolidării terenurilor agricole sînt elaborate, examinate şi aprobate de proprietarii de terenuri în cadrul proiectului de consolidare.

(2) În scopul realizării Programului de consolidare a terenurilor agricole cu participarea majorităţii proprietarilor de terenuri sînt elaborate proiecte complexe de consolidare.

(3) La iniţiativa proprietarilor de terenuri sînt elaborate proiecte individuale (la iniţiativa unei persoane) sau proiecte în grup (la iniţiativa mai multor persoane). 

(4) Proiectul de consolidare a terenurilor agricole poate fi elaborat de o persoană juridică, selectată în modul stabilit.

(5) Cheltuielile ce ţin de elaborarea şi implementarea proiectului de consolidare, întreprinse de primărie, în vederea investigării şi evaluării terenului, autentificării şi înregistrării drepturilor parvenite în procesul consolidării, vor fi suportate din bugetul  de  stat,  din  bugetul  unităţii administrativ-teritoriale respective sau din alte surse de finanţare neinterzise de lege.

(6)  Procedura de elaborare şi de implementare a proiectului de consolidare este următoarea:

a)  dispoziţia primarului cu privire la iniţierea proiectului de consolidare;

b) determinarea obiectului (localităţii) şi subiectului consolidării (terenurilor şi proprietarilor de terenuri care vor fi implicaţi în procesul de elaborare şi implementare a proiectului de consolidare);

c) analiza situaţiei (acumularea informaţiei despre terenuri şi proprietarii de terenuri);

d) elaborarea metodelor de consolidare coordonate şi acceptate de participanţii la proiectul de consolidare;

e) aprobarea proiectului de consolidare de consiliul local;

f) elaborarea documentului (proiectului de contract) care rezultă din conţinutul proiectului de consolidare (contracte de vînzare-cumpărare, de schimb, de arendă, titluri de autentificare în cazul redefinirii hotarelor etc.);

g) autentificarea documentelor (contractului) care rezultă din conţinutul proiectului de consolidare;

h) înregistrarea documentelor de drept la oficiul cadastral teritorial. 

(7) Dispoziţia primarului cu privire la iniţierea procesului de consolidare a terenurilor se va aduce la cunoştinţa solicitanţilor şi se va depune la oficiul cadastral teritorial pentru efectuarea înregistrării de rigoare în registrul bunurilor imobile.

(8) Proiectul de  consolidare a terenului se aprobă de  către  consiliul  sătesc (comunal), orăşenesc, municipal. Decizia privind aprobarea proiectului de  consolidare  va  conţine  numele proprietarilor de terenuri  consolidate,  date  despre  suprafaţa   şi numerele  cadastrale  ale  terenurilor fiecărui proprietar.  În  temeiul deciziei cu privire la aprobarea proiectului de consolidare se
eliberează documentele ce confirmă drepturile deţinătorilor de teren.

(9) Proiectul de consolidare a terenurilor, aprobat  prin   decizia consiliului  sătesc (comunal), orăşenesc, municipal, serveşte temei juridic pentru autentificarea şi înregistrarea contractelor corespunzătoare, pentru modificarea planului cadastral  al localităţii respective.

(10) Proiectul de consolidare a terenului  se  consideră  finalizat după înregistrarea drepturilor aferente în registrul bunurilor imobile.

(11) Prevederile prezentului articol nu interzic  sau nu restrîng  activităţile    de consolidare a terenului  întreprinse independente de proprietarii de terenuri din propriile resurse.

Articolul 58. Metode de consolidare

(1) În cadrul elaborării şi implementării proiectului de consolidare sînt aplicate următoarele metode de consolidare:

a) vînzarea-cumpărarea terenurilor;

b) schimbul de terenuri;

c) comasarea terenurilor;

d) arenda de lungă durată;

e) asocierea benevolă; 

f) redefinirea hotarelor.

(2) Un proiect de consolidare poate include una sau mai multe metode de consolidare a terenurilor.

Articolul 59. Aplicarea metodei vînzare-cumpărare 

(1) În cadrul proiectului de consolidare a terenurilor agricole metoda vînzare- cumpărare a terenurilor agricole include următoarele:

a) determinarea participanţilor la proiect care solicită vînzarea sau cumpărarea terenurilor agricole;

b) informarea părţilor, de către autorul proiectului, despre calităţile terenurilor şi situaţia de pe piaţa funciară;

c) negocierea liberă a contractului de vînzare-cumpărare.

(2) Persoanele care au negociat tranzacţia sînt incluse în proiectul de consolidare, care este prezentat consiliului local pentru aprobare, ulterior cu autentificarea şi înregistrarea drepturilor aferente, conform legislaţiei în vigoare.

(3) Vînzarea-cumpărarea terenurilor, în cadrul proiectului de consolidare, este acceptată în scopul optimizării dimensiunilor suprafeţelor de terenuri.

(4) Autorităţile administraţiei publice locale au dreptul să  procure terenuri,  la preţul de piaţă, de la persoane fizice şi juridice.

(5) Terenul procurat  în  baza  prevederilor  alin. (4)  din prezentul  articol  va  fi  trecut la proprietatea publică a unităţii administrativ-teritoriale.

(6) Plata pentru terenurile procurate se va face din contul mijloacelor
unui fond special al primăriei.

(7) Consiliul local este  în drept să vîndă terenurile fondului de rezervă,  să le  dea în arendă sau în folosinţă gospodăriilor ţărăneşti (de fermier).
Articolul 60. Aplicarea metodei schimbului de terenuri

(1) Cererile de consolidare sau de asistenţă în procesul de consolidare a terenurilor  prin schimb benevol pot fi prezentate primăriei de doi  sau de mai mulţi proprietari de teren.

(2) Schimbul benevol  de  terenuri  agricole, cu antrenarea  mai  multor terenuri   agricole  separate,  poate  fi  dirijat  de  primăria localităţii respective.

(3) Proprietarii  care  doresc să facă schimb de terenuri în  baza  unei înţelegeri  reciproce  vor  avea dreptul să recolteze  roada  culturilor anuale şi multianuale de pe aceste terenuri.

(4) Litigiile apărute în procesul implementării proiectului de consolidare  a terenurilor agricole prin schimb benevol se  soluţionează în modul stabilit de lege.

(5) Dispoziţia primăriei cu privire la consolidarea terenurilor agricole prin schimb benevol se ia în baza:

a) cererilor participanţilor la procesul de consolidare a terenurilor;

b) planului cadastral al terenurilor care vor constitui obiectul consolidării;

c) proiectului de consolidare a terenului;

d) condiţiilor privind  schimbul de terenuri;

e) acordurilor de schimb benevol în scopul consolidării terenurilor;

f) surselor de finanţare a lucrărilor de consolidare şi a termenului preconizat de finalizare;

g) elaborării unui nou plan cadastral;

h) modificării documentelor ce confirmă drepturile deţinătorilor de teren;

i)  reînregistrării sectoarelor de teren.

(6) Dispoziţia,  în  formă  scrisă,  cu  privire  la  începerea procesului  de  consolidare  a terenurilor   prin  schimb  benevol se înmînează participanţilor la procesul de consolidare şi se aprobă de aceştia.

(7) Terenurile consolidate  prin  schimb benevol se  reînregistrează  în baza deciziei de aprobare a proiectului de consolidare.

Articolul 61. Aplicarea metodei de comasare a terenurilor

În calitate de metodă de consolidare, comasarea terenurilor se efectuează la solicitarea proprietarului de terenuri şi include unirea a două sau a mai multor terenuri înregistrate, cu hotare comune, în unul singur, cu un singur cod cadastral. Comasarea terenurilor se realizează în conformitate cu Legea privind formarea bunurilor imobile.  

Articolul 62. Aplicarea arenzii de lungă durată

(1) În calitate de metodă de consolidare, arenda de lungă durată se aplică la solicitarea reciprocă a proprietarilor de terenuri şi a arendaşului, în conformitate cu legislaţia în vigoare.

(2) Părţile contractului de arendă de lungă durată vor beneficia de priorităţile proiectului de consolidare, atunci cînd terenurile arendate vor forma masive compacte sau cînd arendaşul, prin contractul de arendă, a obţinut dreptul de aplicare a subarenzii.

(3) Aplicarea metodei arenzii de lungă durată include următoarele:

a) determinarea obiectului şi subiectului arenzii;

b) negocierea contractului de arendă;


c) aprobarea proiectului de consolidare de către consiliul local, înregistrarea contractelor de arendă, în modul stabilit de lege. 
Articolul 63. Asocierea benevolă a proprietarilor de terenuri agricole

(1) În calitate de metodă de consolidare, asocierea benevolă a proprietarilor de terenuri agricole se aplică: 

a) în baza contractului de activitate economică comună (cooperativele agricole de producţie);

b) prin folosirea  în comun a terenurilor agricole (în conformitate  cu statutul întreprinderilor agricole).

(2) Consolidarea  terenurilor reprezintă o continuare a procesului de asociere a proprietarilor şi poate fi aplicată, inclusiv în baza contractului de arendă de lungă durată.

Articolul 64. Redefinirea hotarelor

(1) Ca metodă de consolidare a terenurilor, redefinirea hotarelor se aplică în condiţiile cînd hotarele terenurilor, din diferite motive, necesită o reamplasare.

(2) În procesul de aplicare a metodei de redefinire a hotarelor sînt respectate următoarele principii:

a) aplicarea metodei este benevolă pentru toţi proprietarii afectaţi de impactul negativ al amplasării hotarelor;

b) în procesul realizării proiectului de redefinire a hotarelor, proprietarii vor primi terenuri echivalente celor de pînă la redefinire;

c) prejudiciile proprietarilor, motivate de redefinirea hotarelor, vor fi compensate în mărime echivalentă valorii terenului de pînă la consolidare.  

Articolul 65. Evaluarea terenurilor supuse consolidării

Terenurile supuse  consolidării  se  evaluează în baza  preţului  de piaţă.  Plantaţiile multianuale, instalaţiile inginereşti, construcţiile amplasate  pe  sectorul  de teren supus consolidării sînt  evaluate  în  baza  preţului de piaţă şi sînt luate în  considerare  la stabilirea preţului total al terenului.

Capitolul II

TERENURILE DESTINATE CONSTRUCŢIILOR, INSTALAŢIILOR, AMENAJĂRILOR, ALTOR SCOPURI  SPECIALE

Secţiunea 1

Terenuri destinate construcţiilor, instalaţiilor, 

amenajărilor

Articolul 66. Structura terenurilor destinate construcţiilor, instalaţiilor, amenajărilor 

Sînt stabilite următoarele subcategorii de destinaţie:

a) terenuri pentru  spaţiul locativ;

b) terenuri pentru zonele industriale;

c) terenuri pentru transporturi;

d) terenuri pentru fortificarea sănătăţii:

e) terenuri pentru activităţi recreative;

f) terenuri pentru ariile protejate; 

g) terenuri de valoare istorico-culturală;

h) terenuri pentru zonele verzi, de influenţă, sanitare şi de protecţie.

i) terenuri cu altă destinaţie specială.

Articolul 67. Modificarea destinaţiei 

Modificarea categoriei şi subcategoriilor de destinaţie a terenurilor pentru construcţii, instalaţii, amenajări se efectuează prin hotărîre de Guvern, dacă legislaţia nu prevede altfel.  

Secţiunea a 2-a 

Terenurile pentru spaţiul locativ

Articolul 68. Structura terenurilor pentru spaţiul locativ 

Terenurile spaţiului locativ includ următoarele categorii de folosinţă: 

a) terenuri pe care sînt amplasate case (clădiri) individuale de locuit sau clădiri în care locuiesc mai multe familii, inclusiv clădiri cu mai multe etaje;

b) terenuri pe care sînt amplasate clădiri de deservire, ale căror funcţii principale sînt prestarea serviciilor pentru populaţia din localitatea respectivă;

c) terenuri pe care sînt amplasate clădirile administrative ale autorităţilor publice centrale sau locale;

d) terenuri pe care sînt amplasate clădiri (obiecte) de menire social-culturală (grădiniţe, şcoli, case de cultură, teatre, muzee, cinematografe etc.);

e) terenuri pe care sînt amplasate obiecte (lăcaşe) de cult (biserici, cimitire etc.);

f) terenuri ocupate de străzi;

g) terenuri pe care sînt amplasate construcţii provizorii, instalaţii şi amenajări aferente obiectelor enumerate în lit.a) – f);    

h) alte terenuri preconizate, conform planului de amenajare a teritoriului respectiv, pentru construcţii, instalaţii, amenajări pentru spaţiul locativ. 

Articolul 69. Terenurile aferente clădirilor cu mai multe apartamente

(1) Terenurile aferente blocurilor de locuit şi construcţiilor, instalaţiilor auxiliare se transmit, cu titlu gratuit, în proprietate comună a proprietarilor de apartamente, în corespundere cu Legea condominiului în fondul locativ.

(2) Utilizarea terenului pe care este amplasată clădirea cu mai multe apartamente, alte construcţii, instalaţii, amenajări privatizate este determinată de coproprietari.

(3) Dimensiunile, configuraţia terenurilor pe care sînt amplasate case cu mai multe apartamente, alte construcţii, instalaţii, amenajări privatizate aferente lor sînt determinate de planul general al teritoriului atribuit şi de documentaţia respectivă de drept asupra pămîntului. 

Articolul 70. Terenurile obiectelor (lăcaşelor) de cult

(1) Terenurile obiectelor (lăcaşelor) de cult includ următoarele categorii de folosinţă:

a) construcţii, instalaţii, amenajări ale mănăstirilor;

b) construcţii, instalaţii, amenajări ale bisericilor;

c) construcţii, instalaţii, amenajări ale cimitirelor;

d) construcţii, instalaţii, amenajări ale altor părţi componente ale cultelor religioase.

(2) Proprietarul bisericii şi al altor construcţii de pe lîngă ea este concomitent şi proprietarul terenurilor aferente în hotarele existente.

(3) Pentru amenajarea cimitirelor sînt  utilizate terenuri proprietate publică a unităţilor administrativ-teritoriale sau terenuri proprietate privată, în modul stabilit. 
(4) Mănăstirile, la fel ca şi alţi deţinători, pot deţine terenuri în cadrul altor categorii de destinaţie (agricolă, fondul forestier, fondul apelor). 

(5) La categoria de folosinţă „terenurile mănăstirilor” pot  fi atribuite în proprietate privată, cu titlu gratuit, terenuri destinate agriculturii cu suprafaţa de pînă la 5 hectare, din contul terenurilor proprietate publică a unităţilor administrativ-teritoriale.

Articolul 71. Amenajarea teritoriilor oraşelor şi comunelor (satelor)

(1) Autoritatea administraţiei publice locale execută complexul necesar de lucrări pentru amenajarea teritoriilor oraşelor şi satelor (comunelor) în baza planului urbanistic general al localităţii. 

(2) Persoanele juridice şi fizice sînt obligate să păstreze plantaţiile verzi, să ţină teritoriile atribuite lor în ordine, conform cerinţelor sanitare şi de protecţie contra incendiilor, în corespundere cu planurile urbanistice generale ale localităţilor.

Secţiunea  a 3-a

Terenurile pentru zonele industriale

Articolul 72. Structura terenurilor pentru zonele industriale 

(1) Terenurile pentru zonele industriale includ următoarele:

a) terenurile pentru industria minieră;

b) terenurile pentru  industria prelucrătoare.

(2) În cadrul terenurilor pentru zonele industriale sînt utilizate următoarele categorii de folosinţă: construcţii de bază şi auxiliare, instalaţii, amenajări, căi de acces, terenuri dobîndite în scopurile menţionate.

(3) Dobîndirea dreptului asupra terenurilor în scopul extragerii zăcămintelor subterane se realizează în baza dreptului de utilizare a zăcămintelor, respectîndu-se condiţiile de recultivare a terenurilor, conform proiectului respectiv.

(4) Plata pentru folosirea terenurilor în scopul extragerii zăcămintelor subterane se percepe sub formă de impozit, conform legislaţiei în vigoare.

Articolul 73. Particularităţile dobîndirii drepturilor asupra terenurilor în scopul extragerii zăcămintelor de substanţe minerale utile

(1) Dreptul asupra terenurilor proprietate privată poate fi dobîndit de întreprinderi în scopul extragerii zăcămintelor de substanţe minerale utile, în modul stabilit de Codul civil, legislaţia privind subsolul şi de prezentul cod, atît în proprietate, cît şi cu drept de folosinţă. 
(2) Terenurile proprietate publică a statului, atribuite anterior prin hotărîri de Guvern, pot fi transmise în modul stabilit, pentru extragerea zăcămintelor de substanţe minerale, în folosinţa întreprinderilor, de către autoritatea publică centrală din domeniu.

(3) Terenurile proprietate publică a statului pot fi transmise, în modul stabilit, pentru extragerea substanţelor minerale utile solide, în folosinţa întreprinderilor, la iniţiativa autorităţii publice centrale din domeniu, prin hotărîre de Guvern, dacă legislaţia nu prevede altfel.

 (4) Terenurile proprietate publică a unităţilor administrativ-teritoriale pot fi transmise, în modul stabilit, pentru extragerea zăcămintelor de substanţe minerale utile, în folosinţa întreprinderilor, în baza hotărîrii consiliului local, dacă legislaţia nu prevede altfel.

(5) În cazul excluderii terenurilor din categoria de destinaţie agricolă sau din categoria de destinaţie a fondului forestier, pentru extragerea zăcămintelor de substanţe minerale utile, se compensează o plată egală cu preţul normativ la capitolul (poziţia) respectiv, la care se aplică coeficientul 0,2, dacă legislaţia nu prevede altfel, cu condiţia recultivării şi restituirii terenurilor menţionate în circuitul agricol sau în circuitul forestier după extragerea zăcămintelor, în conformitate cu proiectul de recultivare.    

Secţiunea a 4-a

Terenurile pentru transporturi

Articolul 74. Structura terenurilor pentru transporturi

(1) La terenurile pentru transporturi se referă:

a) terenurile pentru transportul rutier (auto);

b) terenurile pentru transportul feroviar;

c) terenurile pentru transportul naval (fluvial);  

d) terenurile pentru transportul aerian;       

e) terenurile pentru transportul prin conducte;

f) terenurile pentru transportul electric;

g) terenurile pentru telecomunicaţii.

(2) În cadrul terenurilor pentru transporturi sînt utilizate următoarele categorii de folosinţă: construcţii de bază şi auxiliare, instalaţii, amenajări, căi de acces, terenuri libere pentru scopurile menţionate.

(3) Amplasarea construcţiilor, instalaţiilor şi amenajărilor pe aceste terenuri se efectuează de deţinătorii de terenuri în baza proiectului coordonat cu serviciile respective ale autorităţii publice.

Articolul 75. Terenurile pentru transportul rutier (auto)  

(1) Terenurile transportului rutier includ următoarele categorii de folosinţă:

a) drumuri publice;

b) construcţiile, instalaţiile şi amenajările, staţiilor de alimentare cu produse petroliere, staţiilor auto, gărilor auto, centrelor tehnice de deservire şi reparaţie, depozitelor. 

(2) Terenurile  pentru drumurile publice includ:

a) ampriza drumului – suprafaţa de teren ocupată de elementele  constructive ale drumului: partea carosabilă, trotuare, piste pentru ciclişti,  acostamente, şanţuri, taluzuri, şanţuri de gardă, ziduri de sprijin şi alte lucrări de artă; 

b) zonele de siguranţă – suprafeţele de teren situate de o parte şi de cealaltă a amprizei drumului, destinate exclusiv pentru semnalizarea rutieră, pentru plantaţiile rutiere sau pentru alte scopuri legate de întreţinerea şi exploatarea  drumului, pentru siguranţa circulaţiei ori pentru protecţia proprietăţilor situate în vecinătatea drumului. Din zonele de siguranţă fac parte şi  suprafeţele de teren destinate asigurării vizibilităţii în curbe şi în intersecţii, precum şi suprafeţele  ocupate de lucrările de consolidare a terenului drumului şi  altele asemenea;

c) zonele de protecţie – suprafeţele  de teren situate de o parte  şi de alta a zonelor de siguranţă,  necesare  protecţiei şi dezvoltării viitoare a drumului. 

Articolul 76. Terenurile pentru  transportul feroviar

(1) Terenurile pentru transportul feroviar includ următoarele categorii de folosinţă:  

a) terenurile ocupate nemijlocit de căile ferate de comunicaţie cu construcţiile şi edificiile aferente (terasament, poduri, tuneluri, viaducte, instalaţii de semnalizare, clădiri tehnice de serviciu, căi ferate de acces etc.);

b) staţiile feroviare cu toate construcţiile şi edificiile gospodăriilor energetice, de locomotive, de vagoane, de călători şi de marfă, de întreţinere a căii ferate, de obiectele de semnalizare şi telecomunicaţii, de aprovizionare cu apă şi canalizare, de plantaţiile de protecţie şi consolidare;

c) blocurile administrative, locative, social-culturale şi alte edificii cu destinaţie specială pentru deservirea transportului feroviar, care sînt amplasate în zona de exploatare a lui;

d) zona de exploatare pe lîngă liniile căilor ferate. 

(2) Mărimea zonelor de exploatare este reglementată de actele normative în vigoare.   

Articolul 77. Loturile auxiliare 

(1) Din terenurile destinate transportului feroviar pot fi atribuite, în folosinţă deţinătorilor, loturi pentru ţinerea gospodăriilor auxiliare. 

(2) Modul de atribuire a terenurilor pentru transportul feroviar la categoria de folosinţă „loturi auxiliare” se stabileşte de Guvern.

Articolul 78. Terenurile pentru transportul fluvial

(1) Terenurile pentru transportul naval (fluvial) includ următoarele categorii de folosinţă:

a) porturile, acostările specializate, debarcaderele împreună cu toate instalaţiile şi amenajările, construcţiile ce deservesc transportul naval (fluvial);

b) gările, pavilioanele;

c) instalaţiile inginereşti, construcţiile serviciului tehnic;

d) instalaţiile şi plantaţiile de protecţie a malurilor rîurilor;

e) centrele de legătură (teleradio etc.);

f) construcţiile şi semnele de navigare de pe maluri şi alte instalaţii destinate deservirii traseelor pe apă, centrele de reparaţie-exploatare, depozitele, bazele tehnico-materiale;

g) construcţiile social-culturale, alte obiecte necesare funcţionării normale a transportului naval (fluvial).

(2) Pentru executarea lucrărilor ce ţin de transportul naval (fluvial) în afara localităţilor este stabilită o zonă specială de teren cu o lăţime de 20 de metri de la marginea apei sau de la bordura malului (în cazul malurilor abrupte în interiorul teritoriului),  care constituie o fîşie de coastă a căilor interne, fiind pusă la dispoziţie în regim gratuit. Executarea  lucrărilor pe această fîşie se coordonează, în mod obligatoriu, cu organul de stat abilitat în domeniul transportului  naval (fluvial). 

(3) În scopul protecţiei malurilor rîurilor navigabile şi a zonei speciale se interzice aratul fîşiilor, defrişarea plantaţiilor forestiere, precum şi alte lucrări ce pot condiţiona surparea malurilor. 

Articolul 79. Terenurile pentru transportul aerian

Terenurile pentru transportul aerian includ următoarele categorii de folosinţă:

a) aeroporturile, aerodromurile, instalaţiile inginereşti (obiectele de dirijare a transportului aerian, de radionavigaţie şi aterizare), terenurile serviciului tehnic;

b) uzinele de reparaţie a aviaţiei civile.

Articolul 80. Terenurile pentru transportul prin conducte

Terenurile pentru transportul prin conducte includ construcţiile, instalaţiile, amenajările (folosinţele) necesare exploatării normale a conductelor de apă, petrol, gaze, etc.

Articolul 81. Terenurile pentru transportul electric

Terenurile pentru transportul electric sînt terenurile în folosinţa staţiilor electrice  (hidro- sau termo-) necesare funcţionării normale a procesului de aprovizionare cu curent electric.

Articolul 82. Terenurile pentru telecomunicaţii

La subcategoria terenuri pentru telecomunicaţii se referă construcţiile, instalaţiile, amenajările necesare exploatării mijloacelor de telecomunicaţii.

Secţiunea a 5-a

Terenurile pentru fortificarea sănătăţii, activităţi recreative, arii protejate, terenuri de valoare istorico-culturală

Articolul 83. Terenurile pentru fortificarea sănătăţii

(1) Terenurile pentru fortificarea sănătăţii sînt terenurile pe care sînt amplasate obiectele de tratament natural (izvoare de ape minerale, nămoluri curative), în condiţii climaterice deosebit de favorabile profilaxiei şi tratamentului şi sînt divizate în următoarele categorii de folosinţe:

a) staţiuni balneare;

b) instituţii terapeutice.

(2) Modul şi condiţiile de folosire a terenurilor destinate ocrotirii sănătăţii sînt stabilite de lege.

Articolul 84. Terenurile pentru activităţi recreative

Terenurile pentru activităţi recreative, din punctul de vedere al  categoriei de folosinţă, sînt divizate în construcţii, instalaţii şi amenajări pentru odihnă şi pentru turism. 

Articolul 85. Terenurile pentru ariile protejate

(1) La subcategoria terenuri pentru ariile protejate se referă terenurile proprietate publică a statului sau a unităţilor administrativ-teritoriale  care reprezintă un spaţiu natural, delimitat geografic, cu elemente naturale reprezentative şi rare, desemnat şi reglementat în scopul conservării şi protecţiei tuturor factorilor de mediu din limitele lui.

(2)  Pe terenurile destinate ariilor protejate este interzisă activitatea ce vine în contradicţie cu destinaţia lor specială. Ele sînt retrase din alte categorii de destinaţie, dacă această destinaţie şi categorie de folosinţă nu corespunde regimului de protecţie, stabilit pentru aceste terenuri.

(3) Modul de gestiune a terenurilor destinate ariilor protejate este stabilit de lege. 

Articolul 86. Terenurile de valoare istorico-culturală

(1) La subcategoria terenurilor de valoare istorico-culturală sînt trecute terenurile construcţiilor, instalaţiilor, amenajărilor proprietate publică a statului sau a unităţilor administrativ-teritoriale împărţite în următoarele categorii de folosinţe (obiecte):

a) rezervaţii istorico-culturale;

b) morminte; 

c) parcuri memoriale;

d) ansambluri şi situri istorice;

e) monumente arheologice;

f) zone şi straturi cu vestigii arheologice;

g) complexe arhitecturale de landşaft.

(2) În condiţiile în care construcţiile, instalaţiile, amenajările (obiectele) menţionate în alin.1 se află în cadrul altor categorii de destinaţie, deţinătorii de  terenuri pe care sînt amplasate astfel de obiecte sînt obligaţi  să  asigure  integritatea  lor, iar în caz  de  necesitate,  să permită  efectuarea  lucrărilor de cercetare sau de conservare şi să  aducă acest fapt la cunoştinţa organelor  administraţiei locale.

(3) Este interzisă orice activitate care contravine destinaţiei acestor terenuri. În condiţiile în care, în cadrul altor categorii  de destinaţie, nu se respectă regimul stabilit pentru terenurile de valoare istorico-culturală, terenurile pe care se află obiectele respective, în modul stabilit de lege, vor fi trecute la categoria terenuri de valoare istorico-culturală.   

Secţiunea a 6-a 

Zonele suburbane, verzi, de influenţă, de protecţie sanitară

Articolul 87. Zonele suburbane şi zonele verzi

1) Zonele suburbane şi zonele verzi includ terenurile intravilanului şi extravilanului proprietate publică a unităţii administrativ-teritoriale, care au funcţii de protecţie, sanitaro-igienică, de fortificare a sănătăţii, de apărare a teritoriului localităţii de eroziunea cauzată de apă sau vînt şi sînt calificate drept locuri de odihnă a populaţiei. La zonele suburbane şi zonele verzi se referă terenurile ocupate de construcţii, instalaţii şi amenajări ce ţin de:

intravilanul şi extravilanul localităţilor urbane;

localităţile rurale;

zonele turistice şi de agrement;

reţeaua  rutieră a spaţiilor verzi, linii parcelare şi linii de transport de energie electrică, iazuri şi lacuri;

pepiniere şi plantaţii de arbori şi arbuşti decorativi;

construcţii  şi  instalaţii  care  aparţin gospodăriei spaţiilor verzi;

    mlaştini, stîncării, pante abrupte, terenuri afectate de alunecări, sărături, alte terenuri neproductive
 (2) Terenurile zonelor suburbane şi zonelor verzi se folosesc conform proiectelor de organizare a acestor zone. Pe aceste terenuri sînt interzise construcţiile şi amenajările incompatibile cu destinaţiile acestor terenuri.

Articolul 88. Zonele de influenţă ale întreprinderilor

(1) În scopul minimalizării impactului negativ asupra terenurilor (mediului) din vecinătate, provocat de construcţiile, instalaţiile, amenajările ce aparţin întreprinderilor de transport care elimină în aer substanţe şi gaze nocive, în jurul acestor obiecte se stabilesc zone de influenţă, în funcţie de caracterul impactului şi de normele aprobate de autorităţile publice centrale din domeniu.   

(2) Stabilirea (marcarea) în natură a limitelor zonelor de influenţă asupra terenurilor este efectuată în mod obligatoriu de întreprinderea de transport, prin semne informative speciale. 

(3) Stabilirea zonelor de influenţă nu-i privează pe deţinătorii de terenuri de drepturile asupra terenurilor ce le aparţin. La rîndul său, deţinătorii de terenuri sînt obligaţi să respecte normele prevăzute pentru aceste zone.

(4) Proprietarii terenurilor amplasate în zona de influenţă a întreprinderilor industriale, de transport, telecomunicaţii etc. dispun de dreptul la compensaţii echivalente prejudiciilor aduse de aceste zone. 

Articolul 89. Zonele de protecţie sanitară

(1) În scopul minimizării impactului negativ al mediului exterior asupra obiectelor de tratament natural, terenurilor pentru fortificarea sănătăţii, rezervaţiilor, monumentelor, ansamblurilor şi siturilor istorice, spaţiului locativ, în jurul acestora se creează zone de protecţie sanitară. 

(2) În limitele zonelor de protecţie sanitară se interzic activităţile incompatibile cu normele impuse de cerinţele obiectelor menţionate în alin.(1).  

(3) Limitele zonelor de protecţie sanitară sînt stabilite în conformitate cu prevederile legislaţiei. 

(4) Zonele de protecţie sanitară se indică în natură de către autorităţile publice locale, prin semne informative. 
Secţiunea a 7-a

Terenurile cu altă destinaţie specială

Articolul 90. Structura terenurilor cu altă destinaţie specială
(1) Subcategoria terenurilor cu altă destinaţie specială include:

a) terenuri  pentru forţele armate;

b) terenuri pentru organele afacerilor interne.

(2) La categoriile de folosinţă a terenurilor cu altă destinaţie specială se referă construcţiile, instalaţiile, amenajările care deservesc activităţile domeniilor speciale. 

(3) Modul de repartizare şi utilizare a terenurilor pentru forţele armate şi pentru trupele de grăniceri, carabinieri şi organelor afacerilor interne este stabilit de Guvern.

CAPITOLUL III

TERENURILE FONDULUI FORESTIER

Articolul 91. Structura fondului forestier

(1) Fondul forestier include următoarele subcategorii de destinaţie:

a) terenuri împădurite;

b) terenuri destinate împăduririi (reîmpăduririi);

c) terenuri destinate gospodăriei silvice;

d) terenuri neproductive: mlaştini, stîncării, pante abrupte, alunecări de teren, soloneţuri, drumuri tehnologice etc.

(2) În scopul împăduririi terenurilor pentru prevenirea eroziunii solurilor pot fi folosite terenurile nefavorabile agriculturii.

(3) În condiţiile în care legislaţia nu prevede altfel, modificarea categoriei de destinaţie a terenurilor fondului forestier se efectuează prin hotărîre de Guvern (cu excepţia trecerii terenurilor fondului forestier proprietate privată la terenuri cu destinaţie agricolă care se efectuează la decizia proprietarului, cu acordul autorităţii publice locale).

Articolul 92. Utilizarea terenurilor destinate fondului forestier

(1) Terenurile destinate fondului forestier proprietate publică de stat şi proprietate publică a unităţii administrativ-teritoriale se folosesc de  către întreprinderile, instituţiile, organizaţiile gospodăriei silvice şi de alte întreprinderi, conform destinaţiei silvice.

(2) Terenurile fondului forestier proprietate publică a statului pot fi folosite în alte scopuri, dacă această folosire este compatibilă cu interesele gospodăriei silvice, în baza hotărîrii de Guvern.

(3) Terenurile fondului forestier proprietate privată sînt utilizate în conformitate cu legislaţia din domeniu. 

(4) Relaţiile funciare în procesul utilizării terenurilor fondului forestier sînt reglementate de Codul civil, Codul funciar, Codul silvic, alte acte legislative.

Articolul 93. Loturile auxiliare 
(1) Din subcategoria terenurilor destinate fondului forestier, pot fi atribuite, în folosinţă deţinătorilor, loturi pentru ţinerea gospodăriilor auxiliare. 

(2) Modul de atribuire a terenurilor din subcategoria celor destinate fondului forestier la categoria de folosinţă „loturi auxiliare” se stabileşte de Guvern.

CAPITOLUL IV

TERENURILE FONDULUI APELOR

Articolul 94. Structura terenurilor destinate fondului apelor

(1) Terenurile destinate fondului apelor includ următoarele categorii de folosinţă :

a) terenurile albiilor cursurilor de apă;

b) terenurile lacurilor;

c) terenurile iazurilor;

d) terenurile rezervoarelor de apă;

e) terenurile zonelor (fîşiilor riverane) de protecţie;

f) mlaştinile;

g) terenurile pe care sînt amplasate construcţiile, instalaţiile, amenajările care deservesc fondul apelor.

(2) Modul de folosire a terenurilor din fondul apelor este stabilit de Codul apelor.
(3) Destinaţia terenurilor fondului apelor proprietate de stat este modificată în baza hotărîrii de Guvern, dacă legislaţia nu prevede altfel.

Articolul 95. Drepturile asupra terenurilor fondului apelor

(1) Terenurile fondului apelor pot fi în proprietate publică a statului, proprietate publică a unităţilor administrativ-teritoriale, proprietate privată.

(2) Persoanele fizice şi juridice pot deveni proprietari ai iazurilor antierozionale, pot construi bazine de apă, instalaţii hidrotehnice, alte instalaţii şi canale.

(3) Întreprinderilor de stat le pot fi atribuite în folosinţă (gestiune) terenurile din fondul apelor proprietate publică a statului sau proprietate publică a unităţii administrativ-teritoriale împreună cu fîşiile riverane, construcţiile, instalaţiile, amenajările respective.

Articolul 96. Zonele şi fîşiile riverane de protecţie a apelor şi zonele sanitare

   (1) Zonele şi fîşiile riverane de protecţie a apelor, zonele sanitare se stabilesc pe malurile rîurilor şi bazinelor de apă, staţiilor şi posturilor hidrometeorologice, construcţiilor hidrotehnice şi de acumulare a apei, resurselor, prizelor de aprovizionare  cu apă potabilă şi cu apă tehnică, apeductelor magistrale şi interraionale.

 (2) Suprafeţele, condiţiile şi modul de folosire a terenurilor din zonele de protecţie şi cele sanitare se stabilesc de legislaţie.

(3) Zonele de protecţie şi cele sanitare se indică în natură prin semne informative.
TITLUL III

CONTROLUL DE STAT ÎN DOMENIUL RELAŢIILOR FUNCIARE

Articolul 97. Organele de stat împuternicite să exercite controlul de stat în  domeniul relaţiilor funciare

(1) Controlul de stat în domeniul relaţiilor funciare pe întreg teritoriul Republicii Moldova se exercită de Guvern prin intermediul Inspecţiei controlului de stat în domeniul relaţiilor funciare, subordonată autorităţii publice centrale din domeniul relaţiilor funciare şi cadastrului.

 (2) În conformitate cu prezenta lege, funcţiile organelor abilitate cu controlul de stat în domeniul relaţiilor funciare constau din supravegherea respectării de către deţinătorii de terenuri a condiţiilor obligatorii şi a restricţiilor la exploatarea terenurilor, prevenirea încălcărilor legislaţiei, formularea şi prezentarea propunerilor de sancţionare fiscală, administrativă sau penală.

(3) Dispoziţiile organelor autorizate,  emise în limitele competenţei lor şi stabilite de prezentul Cod, sînt obligatorii pentru toţi deţinătorii de terenuri.

(4) Structura Inspecţiei controlului de stat în domeniul relaţiilor funciare, funcţiile şi modul de exercitare a controlului de stat asupra respectării legislaţiei funciare este stabilită printr-un regulament aprobat de Guvern.

Articolul 98. Drepturile inspectorului de stat în domeniul relaţiilor funciare 

Inspectorul de stat în domeniul relaţiilor funciare şi locţiitorii lui au dreptul: 

a) să adopte decizii de suspendare, din proprie iniţiativă sau la propunerea organelor administraţiei publice, a oricărei activităţi, dacă aceasta contravine legislaţiei în domeniul relaţiilor funciare;

b) să examineze materialele (dosarele) în legătură cu încălcarea legislaţiei în domeniul relaţiilor funciare şi să  transmită organelor de  urmărire penală  şi altor organe de drept materialele respective pentru examinarea şi tragerea la răspundere contravenţională sau penală, după caz.

Articolul 99. Atribuţiile inspectorilor în domeniul relaţiilor funciare

Inspectorul în domeniul relaţiilor funciare are următoarele atribuţii:  

a) să descopere şi să preîntîmpine contravenţiile administrative în domeniul relaţiilor funciare;

b) să explice contravenienţilor drepturile şi obligaţiile lor;

c) să întreprindă măsuri de profilaxie pentru preîntîmpinarea motivelor care pot conduce la încălcarea legislaţiei funciare;

d) să examineze cererile şi informaţiile despre încălcările legislaţiei funciare;

e) să se conducă, în cadrul exercitării funcţiilor sale, de prezenta lege, de instrucţiuni şi regulamente, precum şi de alte acte legislative şi normative în vigoare. 

Articolul 100. Exercitarea controlului de stat în domeniul relaţiilor funciare

Controlul de stat în domeniul relaţiilor funciare include acţiuni efectuate de către autoritatea publică centrală în domeniu şi de autorităţile administraţiei publice locale în scopul respectării de autorităţile publice centrale şi locale, de întreprinderile, instituţiile şi organizaţiile agricole, cooperatiste, precum şi de întreprinderile mixte, persoanele fizice şi juridice autohtone şi străine, societăţi necomerciale a Codului funciar şi a altor acte legislative ce ţin de relaţiile funciare.

Articolul 101. Obligaţiile deţinătorilor de teren privind controlul de stat în  domeniul relaţiilor funciare

Deţinătorul de teren prezintă inspectorului în domeniul relaţiilor funciare documentul de autentificare a dreptului asupra terenului. Dacă în registrul bunurilor  imobile  nu este nici o înscriere cu privire la dreptul de proprietate asupra pămîntului, deţinătorul prezintă informaţia ce se referă la categoria de folosinţă a terenului.

TITLUL IV

SOLUŢIONAREA LITIGIILOR FUNCIARE ŞI RĂSPUNDEREA PENTRU NERESPECTAREA LEGISLAŢIEI FUNCIARE

Articolul 102. Soluţionarea litigiilor funciare
Litigiile dintre deţinătorii de terenuri şi autorităţile administraţiei publice locale se soluţionează de instanţa de judecată competentă, conform legislaţiei în vigoare.

Articolul 103. Răspunderea juridică pentru încălcarea prevederilor legislaţiei funciare

(1) Persoanele fizice şi juridice poartă răspunderea civilă, contravenţională sau penală în conformitate cu legislaţia în vigoare pentru:

a) modificarea neautorizată a categoriei de destinaţie a terenurilor;

b) nerespectarea drepturilor proprietarilor, posesorilor, beneficiarilor terenurilor adiacente;

c) poluarea terenurilor cu substanţe chimice şi radioactive, cu deşeuri industriale etc.;

d) abaterea de la proiectul de organizare a teritoriului, de ameliorare, de altă natură, precum şi folosirea terenurilor, neţinîndu-se seama de scopul pentru care au fost repartizate;

e) neluarea măsurilor de preîntîmpinare a eroziunii solului, a altor procese ce înrăutăţesc starea solului, precum şi neîndeplinirea măsurilor obligatorii pentru îmbunătăţirea calităţii lui;

f) nimicirea stratului de sol fertil, decopertarea neselectivă, precum şi folosirea lui neconformă destinaţiei;

g) cultivarea plantelor interzise de legislaţie;

h) nerespectarea normelor (ecologice, sanitaro-igienice, contra incendiilor şi alte norme) în procesul de construcţie, întreţinere a clădirilor (construcţiilor), instalaţiilor pe terenuri;

i) încălcarea termenului de restituire a terenurilor ocupate temporar;

j) amplasarea construcţiilor şi darea în exploatare a obiectelor ce provoacă efecte de poluare a solului;

k) falsificarea sau  tăinuirea informaţiei despre fondul funciar disponibil;

l) ocuparea nelegitimă a terenurilor;

m) construcţia nelegitimă;

n) distrugerea bornelor de hotar.   

TITLUL VI
DISPOZIŢII FINALE ŞI TRANZITORII
Articolul 104. 
(1) Guvernul, în termen de un an, va aduce actele sale normative în concordanţă cu prezenta lege.

(2) Prezentul cod va intra în vigoare la 6 luni din data publicării în Monitorul Oficial al Republicii Moldova.

(3) La data intrării în vigoare a prezentului cod se abrogă:

Codul funciar nr.828-XII din 25 decembrie 1991 (republicat în Monitorul Oficial al Republicii Moldova, 2001, nr.107, art.817); 

Hotărîrea Parlamentului Republicii Moldova nr. 829 din 25 decembrie 1991 privind punerea în aplicare a Codului funciar (Monitorul Parlamentului Republicii Moldova, 1991, nr.8);
Legea nr.1322-XII din 9 martie 1993 pentru completarea şi modificarea Codului funciar (Monitorul Parlamentului Republicii Moldova, 1993, nr.3, art.58);
Legea nr.1356-XII din 18 martie 1993 pentru completarea articolului 12 din Codul funciar (Monitorul Parlamentului Republicii Moldova, 1993, nr.3, art.60);

Legea nr.369-XIII din 10 februarie 1995 pentru modificarea şi completarea Codului funciar (Monitorul Oficial al Republicii Moldova, 1995, nr.13, art.133);

Legea nr.421-XIII din 31 martie 1995 privind modificarea articolului 13 al Codului funciar (Monitorul Oficial al Republicii Moldova, 1995, nr.24, art.279);

Legea nr.110 din 25 ianuarie 1996 privind controlul constituţionalităţii unor prevederi ale Codului funciar (Monitorul Oficial al Republicii Moldova, 1996, nr.10 art.110);

Articolul 3 din Legea nr.788-XIII din 26 martie 1996pentru modificarea şi completarea unor acte legislative (Monitorul Oficial al Republicii Moldova, 1996, nr.40-41, art. 367);

Legea nr.12 din 2 octombrie 1996 cu privire la constituţionalitatea unor prevederi ale Legii nr.369-XIII din 10 februarie 1995, Legii nr.745-XIII din         23 februarie 1996 şi Hotărîrii nr.460-XII din 23 ianuarie 1991 privind realizarea dreptului de dispoziţie asupra pămîntului (Monitorul Oficial al Republicii Moldova, 1996, nr.67-68, art.22);

Legea nr.1202-XIII din 29 mai 1997 pentru modificarea şi completarea Codului funciar (Monitorul Oficial al Republicii Moldova, 1997, nr.43-44, art. 383);

Legea nr.173-XIV din 22 octombrie 1998 pentru modificarea şi completarea Codului funciar (Monitorul Oficial al Republicii Moldova, 1998, nr.108, art.656);

Legea nr.528-XIV din 22 iulie 1999 pentru modificarea şi completarea Codului funciar (Monitorul Oficial al Republicii Moldova, 1999, nr.90-92, art.460);

Legea nr.1184-XIV din 27 iulie 2000 privind completarea articolului 12 din Codul funciar (Monitorul Oficial al Republicii Moldova, 2000, nr.106-108, art.775);

Legea nr.528-XV din 11 octombrie 2001 pentru modificarea articolului 12 din Codul funciar (Monitorul Oficial al Republicii Moldova, 2001, nr.131-132, art.985);

Legea nr. 1006-XV din 25 aprilie 2002 pentru modificarea şi completarea Codului funciar (Monitorul Oficial al Republicii Moldova, 2002, nr.71-73, art.573);

Articolul 3 din Legea nr.240-XV din 13 iunie 2003 privind modificarea şi completarea unor acte legislative (Monitorul Oficial al Republicii Moldova, 2003, nr.138-140, art.557);

Legea nr. 277-XV din 16 iulie 2004 pentru modificarea Codului funciar (Monitorul Oficial al Republicii Moldova, 2004, nr.132-137, art.712);

Articolul 1 din Legea nr. 356-XVI din 23 decembrie 2005 pentru modificarea şi completarea unor acte legislative (Monitorul Oficial al Republicii Moldova, 2006, nr.21-24, art.97);

Articolul 1 din Legea nr. 266-XVI din 28 iulie 2006 pentru modificarea şi completarea unor acte legislative (Monitorul Oficial al Republicii Moldova, 2006, nr.126-130,art.643).

Preşedintele Parlamentului

Notă informativă 

La proiectul Codului Funciar

1. Generalităţi.

Rolul Codului Funciar în structura legislativă a ţări este de a aplica prevederile Codului Civil în domeniul relaţiilor funciare provenite sub influenţa structurii fondului funciar, a deţinătorilor de terenuri şi a proprietăţii funciare.

Structura

fondului funciar

Prima divizare a fondului funciar al Republicii este „intravilanul” şi „extravilanul”. 

Intravilan - teritoriul ocupat de vatra unei localităţi, de construcţiile instalaţiile şi amenajările localităţii concrete inclusiv terenurile care, conform legislaţiei în vigoare sunt determinate pentru dezvoltarea ulterioară a localităţii şi incluse în planul urbanistic general.

Extravilan - teritoriul din afara intravilanului localităţii cuprins între hotarul administrativ şi limita intravilanului.

În majoritatea ţărilor, legislaţia funciară este mult bazată pe divizarea teritoriului în intravilan şi extravilan. În Moldova, de asemenea, mai multe legi utilizează aceste noţiuni.

În realitate însă, nu există o limită fixată între intravilan şi extravilan. Din aceste considerente multe acte legislative nu sunt aplicate în practică.

Totodată, particularităţile intravilanului şi a extravilanului necesită un cadru legislativ respectiv.

În continuare, fondul funciar al Republicii, inclusiv intravilanul şi extravilanul, este divizat în categorii (sub – categorii) de destinaţie.  

Categorie de destinaţie a terenurilor – se răspîndeşte numai referitor la suprafaţa pămîntului şi arată, din punctul de vedere al pretabilităţii (calităţii) şi necesităţii socio-economice, care este, sau ar fi cea mai bună şi raţională utilizare a terenurilor. 

Prin conţinutul său, categoria de destinaţie impune şi ea condiţii faţă de cadrul legislativ.

De exemplu. Politica statului în domeniul relaţiilor funciare constă în protejarea maximală a terenurilor cu destinaţie agricolă. Motivele sunt cunoscute. La rîndul său, terenurile destinate agriculturii includ terenuri „de o calitate superioară” care necesită o atitudine specifică şi respectiv un cadru legal diferit de cel al terenurilor „slab productive”.

Toate categoriile (sub – categoriile) de destinaţie îşi au particularităţile sale care influenţează asupra cadrului legislativ.

În continuare, categoriile (sub – categoriile) de destinaţie se divizează în „categorii (sub – categorii) de folosinţă (se mai numesc „moduri de folosinţă”).

Categoriile de folosinţă se află mai aproape de un teren concret, de deţinătorul (proprietarul) concret, de tipul proprietăţii şi această la rîndul său influenţează cadrul legal.

De exemplu. În procesul utilizării terenurilor deţinătorul este obligat să respecte condiţii de protecţie a mediului, de combatere a eroziunii, să nu afecteze interesele vecinilor şi multe altele.

Din cele menţionate mai sus constatăm că terenul, şi mai ales agricol, impune formarea unor relaţii specifice care se numesc funciare. 

Codul Civil în vigoare nu ia în consideraţie specificul şi particularităţile fondului funciar în procesul formării relaţiilor civile.

Din aceste considerente elaborarea şi implementarea Codului Funciar este argumentată. 

2. Codul Funciar în vigoare (Legea nr.828 din 25.12.91)

Codul Funciar al Republicii Moldova, adoptat la 25 decembrie 1991 prin Legea nr.828-XII este una din primele Legi ale ţării ca stat independent. Evident că practica elaborării şi adoptării actelor legislative, la această etapă era slab dezvoltată.

Totodată, scopul principal al Codului Funciar, la etapa adoptării lui, a fost acoperirea legislativă a procesului de privatizare a pămîntului în Republică.   

Procesul de privatizare, împreună cu alte activităţi aferente lui, au durat o perioadă de 10-12 ani. În realitate, prevederile Codului Funciar şi a altor acte legislative şi normative aferente au determinat politica Guvernului în domeniul     reformei funciare pe această perioadă de timp. 

Privatizarea pămîntului, majoritatea elementelor de bază care formează conţinutul proprietăţii private sau realizat.

La rîndul său proprietatea privată asupra pămîntului a dat un imbold puternic relaţiilor funciare de piaţă care şi ele la rîndul său necesită infrastructura sa: piaţa funciară, instrumentul înregistrării drepturilor de proprietate (implementarea registrului bunurilor imobile), protecţia drepturilor de proprietate etc.

Cu alte cuvinte, s-a creat un mediu socio-economic nou, relaţii funciare noi care deloc nu sunt prevăzute în conţinutul Codului Funciar aflat în vigoare.  

Pentru a depăşi această situaţie Codul Funciar a fost de multe ori modificat. Din cele 102 articole incluse în Cod, 40 (patruzeci) din ele au fost modificate. Necătînd la cele întreprinse aceste modificări nu şi-au atins scopul.

Un exemplu care ne va descrie incapacitatea Codului Funciar de a reglementa relaţiile funciare îl descriem mai jos.

Articolul 7 din Codul Funciar prevede că „organizarea controlului asupra respectării legislaţiei funciare ţine de competenţa Parlamentului”. Din aceasta reiese că Parlamentul trebuie să dispună de toate pîrghiile pentru ca în direct să depisteze cazurile de încălcarea legislaţiei funciare.

Articolul 8, funcţiile de „organizare a controlului asupra folosirii şi protecţiei terenurilor sunt date Guvernului. Din start apare întrebarea. Cine totuşi? Dacă Guvernul atunci el, cel puţin trebuie să dispună de pîrghiile respective ca în mod direct să depisteze, să prevină etc. încălcările legislaţiei în vigoare. Asemenea autorităţi publice însă nu există.

Articolul 9 prevede că „exercitarea controlului asupra folosirii şi protecţiei terenurilor” ţine de competenţa autorităţilor publice locale, a Consiliilor raionale şi Municipale. Din punctul de vedere al unor pîrghii de dirijare control, preîntîmpinare etc. a încălcărilor legislaţiei funciare ele nu există nici la nivelul consiliilor locale.

Articolul 10 prevede, în final că „exercitarea controlului de stat asupra folosirii şi protecţiei terenurilor” ţine de competenţa Consiliilor săteşti (comunale).

Astfel, normele prevăzute de Codul Funciar duc spre aceea ca în republică să nu existe un control asupra folosirii terenurilor inclusiv agricole. Această situaţie legislativă şi-a găsit reflectare în viaţă. În lipsa cadrului legislativ totul rămîne la discreţia personală a judecătorului.     

Desigur, situaţia poate fi schimbată dar în primul rînd în baza unui cadru legislativ concret şi efectiv.

Un alt exemplu ne poate servi Capitolul III din Codul Funciar „Atribuirea şi înstrăinarea terenurilor”. În primul rînd, ce însemnă atribuire şi înstrăinare. 

Prin „atribuire” cineva transmite cuiva un sector de teren.

Prin „înstrăinare” acelaşi „cineva” va înstrăina forţat sectorul de teren.

Această concepţie a intrat în conţinutul prezentului Cod Funciar din cadrul legislaţiei sovietice care era bazată pe monopolismul proprietăţii de stat asupra pămîntului. Ea nu este aplicabilă la momentul actual şi pe viitor.

Tot Capitolul „Atribuirea şi înstrăinarea terenurilor” este construit pe aceste principii. El include 16 articole, diferite domenii care, practic au rămas fără legislaţie funciară.

Codul Civil la acest Capitol aplică nu „atribuirea şi înstrăinarea terenului” dar „dobîndirea şi încetarea dreptului” (vezi Codul Civil art. 320 – 343).  Conceptul legislativ propus de Codul Civil este mult mai superior decît celui aplicat în Codul Funciar. Mai mult ca atît, în multe cazuri sunt depistate contradicţii legislative esenţiale. Un exemplu ne poate servi articolul 25. Acest articol prevede „Modul de retragere a terenurilor din dreptul de posesiune şi beneficiere”. În conformitate cu Codul Civil aceasta ar putea să însemne instituirea sau stingerea unui uzufruct, unui drept de posesiune sau folosinţă.

Conform primului alineat al Codului Funciar un drept de posesiune sau folosinţă poate fi retras prin autorităţile locale şi instanţa de judecată. 

Pe tot parcursul textului Codului Funciar vom depista definiţii, sintagme etc. care nu sunt recunoscute de către Codul Civil. Asemenea cazuri pot fi înlăturate numai în baza unui text nou al Codului Funciar.

Un neajuns esenţial atît al Codului Funciar cît şi al Codului Civil este faptul că în ambele legi este slab tratat dreptul proprietăţii publice asupra terenurilor.

În realitate terenurile proprietate publică au rămas fără o acoperire legislativă.

La momentul actual, este paradoxal dar nu este determinat dreptul (documentul de drept) asupra terenurilor proprietate publică.

Acest fapt nu sa lăsat fără urmări. Sunt depistate multe cazuri în care terenurile proprietate publică se utilizează în diferite scopuri, în mod ilegal.

Pot fi aduse foarte multe exemple, motive care ar argumenta necesitatea elaborării şi adoptării unui Cod Funciar în redacţie nouă.  

3. Proiectul Codului Funciar în redacţie nouă.

Scopul proiectului Codului Funciar este de a crea un cadru legislativ nou de reglementare a relaţiilor funciare adecvat situaţiei actuale şi pe viitor.

În comparaţie cu conţinutul relaţiilor funciare anterioare, cele actuale care totodată se vor păstra şi pe viitor, se caracterizează prin următoarele:

· proprietatea privată asupra pămîntului este stabilită;

· structura instituţională de înregistrare şi protecţie a dreptului de proprietate asupra pămîntului este instituită şi funcţionează;

- piaţa funciară este creată şi funcţionează;

· proprietarii de terenuri îşi organizează activitatea în baza drepturilor ce le deţin şi a legislaţiei în vigoare.

 Conţinutul (structura) proiectului Codului Funciar în redacţie nouă include următoarele:

TITLUL I al proiectului Codului funciar include aspecte generale despre legislaţia funciară: obiectul, subiecţii relaţiilor funciare, principiile legislaţiei, componenţa fondului funciar în calitate de obiect al relaţiilor funciare, documentele ce stabilesc dreptul asupra pămîntului etc.

Tot în acest TITLU sunt expuse competenţele autorităţilor publice. Descrierea corectă a competenţelor autorităţilor  publice este de o importanţă deosebită în procesul reglementării relaţiilor funciare. 

La acest capitol constatăm norme suplimentare ce ţin de competenţa Parlamentului, Guvernului, Unităţii Teritoriale Autonome Găgăuzia, autorităţilor publice centrale, consiliilor locale, primarului.

Capitolul consacrat proprietăţii asupra terenurilor include 2 secţiuni:

1. Dispoziţii generale;

2. Particularităţile gestionării terenurilor proprietate publică;

În cadrul acestui capitol sunt incluse articole ce se referă la particularităţile dobîndirii drepturilor asupra terenurilor în condiţiile proprietăţii private şi publice, renunţării, abandonării terenurilor, schimbului de terenuri în baza hotărîrii instanţei judecătoreşti etc.

TITLUL II este consacrat categoriilor de destinaţie. O atenţie deosebită deosebita a fost atrasă terenurilor cu destinaţie agricolă descrisă în Capitolul I care include cinci secţiuni şi anume:

1. Structura terenurilor cu destinaţie agricolă;

2. Modificarea categoriei de destinaţie a terenurilor agricole;

3. Protecţia solului şi amenajarea terenurilor cu destinaţie agricolă;

4. Sistemul informaţional al terenurilor cu destinaţie agricolă;

5. Consolidarea terenurilor agricole.

Capitolele II, III, IV, includ terenurile cu o altă destinaţie decît cea agricolă. Rolul Codului funciar referitor la aceste categorii de terenuri constă în crearea cadrului legislativ pentru identificarea lor şi respectarea ulterioară a statutului acestor terenuri.

În baza unor asemenea norme juridice devine imposibilă, în primul rînd, trecerea ne autorizată a terenurilor agricole într-o altă categorie din cele enumerate mai sus.

TITLUL III este consacrat controlului de stat asupra folosirii terenurilor. Etapa precedentă de dezvoltare a relaţiilor funciare se mai caracterizează prin lipsa unui organ de control asupra folosirii pămîntului. Conceptul care a existat pe tot parcursul Codului Funciar în vigoare bazat pe lipsa necesităţii unui organ de control asupra folosirii terenurilor sa dovedit a fi incorectă.

TITLUL IV include norme referitoare la responsabilitatea pentru ne respectarea legislaţiei funciare. În aceste capitol sunt enumerate cazurile, care, nefiind respectate, pot atrage după sine aplicarea contravenţiilor administrative sau sancţiunilor penale, conform legislaţiei în vigoare.

4. Viziunile Băncii Mondiale la proiectul Codului Funciar.

În colaborare cu Ministerul Agriculturii şi Industriei Alimentare, Banca Mondială, în cadrul proiectului RISP-II a iniţiat în Moldova iniţiative de reparcelare (consolidare) a terenurilor agricole, în baza principiilor de piaţă.

Pentru desfăşurarea cu succes a iniţiativelor menţionate sa decis de a nu iniţia modificări suplimentare la Codul Funciar. Astfel de modificări pot provoca o ruptură pe piaţa funciară care este în creştere ce poate aduce la reducerea investiţiilor pe viitor.

Din cele menţionate, Banca Mondială consideră că orice modificări la Codul Funciar sunt premature.

5 Concluzii.

Viziunile Băncii Mondiale menţionate mai sus au fost prezentate la 24 august 2007 cînd proiectele – pilot de consolidare, în realitate încă nu erau iniţiate în teritoriu.

La momentul actual nivelul de implementare a proiectelor – pilot în cele şase localităţi implementate cu suportul financiar al Băncii Mondiale cît şi altele şase proiecte – pilot implementate cu forţe proprii şi finanţe din bugetul de stat ne permite să adoptăm o decizie definitivă referitoare la impactul unui Cod Funciar nou asupra relaţiilor funciare şi în general economice de piaţă în republică.

Considerăm că temerile posibilităţii unui impact negativ au fost                   neargumentate.

Revenind nemijlocit la proiectul Codului Funciar considerăm următoarele.

Proiectul Codului Funciar în redacţie nouă a trecut, în procesul de elaborare, o etapă importantă de avizare cu toate ministerele, departamentele, agenţiile, instituţiile ne guvernamentale, autorităţile publice locale, instituţiile de cercetări ştiinţifice etc. 

Avizele primite au fost constructive şi au fost incluse în varianta finală a proiectului codului Funciar. În procesul examinării proiectului, au fost organizate mai multe întruniri cu ministerele, agenţiile, departamentele interesate în elaborarea Codului Funciar.

Viceministru                                    Ion Perju

